text:
ལོ་མ་རྒྱལ་གྱིས་བསྒྱུར།
2018年4月17日 星期二
ཞི་ཅིན་ཕན་གྱི་བོད་ཀྱི་སྲིད་ཇུས་ལ་ཤུགས་རྐྱེན་ཡོད་པའི་རྒྱ་རིགས་འགོ་ཁྲིད་དག
སངས་རྒྱས་སྐྱབས་ཀྱིས་བརྩམས།
ལོ་མ་རྒྱལ་གྱིས་བསྒྱུར།
ལོ་མ་རྒྱལ་གྱིས་བསྒྱུར།
ཞི་ཅིན་ཕིན་གྱིས་སྲིད་དབང་བཟུང་རྗེས། རྒྱ་ནག་གི་རང་དབང་དང་། དམངས་གཙོ། འགྲོ་བ་མིའི་ཐོབ་ཐང་། ད་དུང་། བོད་དང་ཤར་ཏུར་ཁི་སི་ཐན་སོགས་ལ་སྔར་ལས་གཉའ་གནོན་བྱས་ཡོད་པ་ནི་འཛམ་གླིང་ཡོངས་ཀྱིས་ངོས་ལེན་བྱེད་ཀྱི་ཡོད་པའི་དོན་དངོས་ཤིག་ཡིན་པར་མ་ཟད། ཟླ་འདིའི་རྒྱ་ནག་གི་ཚོགས་ཆེན་གཉིས་ཀྱི་སྐབས་ཞི་ཅིན་ཕིན་རྒྱ་གཞུང་གི་ཆེས་མཐོའི་དབང་ཆའི་གོ་བབ་ཏུ་བསྡད་པའང་ཀུན་གྱིས་མཐོང་ཆོས་སུ་གྱུར་པའི་དོན་དངོས་ཤིག་ཡིན། རྒྱབ་ལྗོངས་ཆེན་པོ་འདི་འདྲ་ཞིག་གི་འོག་ནས། ཞི་ཅིན་ཕིན་གྱིས་ཚད་མེད་པའི་སྒོ་ནས་དབང་ཆ་འཛིན་པར་བརྟེན། ཁོས་བོད་ཐོག་ཏུ་སྲིད་ཇུས་ཅི་ཞིག་འཛིན་པ་ནི་བོད་མི་ཚོས་ཧ་ཅང་དོ་ཁུར་བྱེད་པའི་གནད་དོན་ཞིག་ཡིན། ཞི་ཅིན་ཕིན་སྲིད་གཞུང་གིས་བོད་ཐོག་ཏུ་འཛིན་པའི་སྲིད་ཇུས་ལ་ཞིབ་འཇུག་བྱེད་པར། ཐོག་མར་འདས་པའི་རྒྱ་གཞུང་གིས་བོད་ཐོག་ཏུ་བཟུང་བའི་སྲིད་ཇུས་ལ་ལྟ་དགོས་ཤིང་། ཅིའི་ཕྱིར་དེ་ལྟ་བུའི་སྲིད་ཇུས་ཤིག་བཟུང་དགོས་པ་ལའང་ལྟ་དགོས། དེ་ནས་མ་འོངས་པར་བོད་ཐོག་ལ་འཛིན་པའི་སྲིད་ཇུས་ཐད་ལ་ཞིབ་འཇུག་གནང་ན། ཞི་ཅིན་ཕིན་གྱིས་བོད་ཐོག་ལ་འཛིན་པའི་སྲིད་ཇུས་ཀྱི་སྤྱི་ཁོག་ཅིག་ཤེས་རྒྱུ་རེད།
འདས་པའི་ལོ་ལྔའི་ནང་དུ། ཞི་ཅིན་ཕིན་གྱིས་བོད་ཐོག་ཏུ་བཟུང་བའི་སྲིད་ཇུས་ནི་མཁྲེགས་པོ་ཞིག་ཡིན་པར་མ་ཟད། རྒྱ་གཞུང་སྔ་མ་ཚོའི་བྱེད་ཐབས་ལ་འགྱུར་བའང་བཏང་ཡོད། དཔེར་ན། སྔོན་ཆད་རྒྱ་གཞུང་གི་གསར་འགྱུར་བརྒྱུད་ལམ་ཁག་ནས༸གོང་ས་མཆོག་ལ་ས་བསྒྲགས་གནམ་བསྒྲགས་ཀྱིས་མཚན་སྨད་ཞུ་བཞིན་ཡོད་པ་ལྟར་བྱེད་ཀྱི་མེད་པ་དང་། འཐབ་ཕྱོགས་གཅིག་གྱུར་ཁང་དང་མི་རིགས་ལས་དོན་སྡེ་ཁག་གི་འགོ་བ་ཚོས༸གོང་ས་མཆོག་ལ”ཏཱ་ལའི་རུ་ཁག”ཅེས་མཚན་སྨད་དང་ངན་དམོད་བྱེད་པའང་མཚམས་བཞག་ཡོད་པ་ལྟ་བུ་རེད། ཡིན་ནའང་། ཁོ་བོས་འདི་ནི༸གོང་ས་མཆོག་དང་བོད་དོན་ལ་བཟང་པའི་རྣམ་པ་ཞིག་ཏུ་མི་འདོད་པར་རྒྱ་གཞུང་གི་བྱེད་ཐབས་ལ་འགྱུར་བ་བཏང་ཙམ་ཞིག་ཏུ་འདོད་ཀྱི་ཡོད། ཡང་འདི་ལྟར་ཀྱང་དོགས་པ་བྱེད་ཆོག་སྟེ། རྒྱ་གཞུང་གིས་ཕུགས་རྒྱང་རིང་པོའི་འཆར་གཞི་བཏང་སྟེ། ༸གོང་ས་མཆོག་གི་ཡང་སྲིད་ཀྱི་ཐད་ལ་ལམ་ཁ་བཟོ་བཞིན་ཡང་ཡོད་སྲིད། དེ་བས་ན། ༸གོང་ས་མཆོག་ལ་མཚན་སྨད་དང་ངན་དམོད་བྱས་ན། ཡང་སྲིད་འཚོལ་སྐབས། རྒྱ་ནག་མི་དམངས་ཀྱི་སེམས་སུ་ཕོག་ཐུག་བཟོས་འགྲོ་སྟབས། ངལ་བ་ཉུང་འཕྲི་གཏོང་གི་ཡོད་ཅིང་། དེ་ནས་ཧམ་བཤད་ཀྱིས་དང་ལེན་བྱེད་དུ་འཇུག་རྒྱུ་དེ་རེད།
འདས་པའི་ལོ་ཤས་ཀྱི་ནང་དུ། ཞི་ཅིན་ཕིན་སྲིད་གཞུང་གིས་བརྒྱུད་ལམ་ཁག་ནས༸གོང་ས་མཆོག་ལ་མཚན་སྨད་ཞུས་པ་མཚམས་བཞག་པར་བརྟེན་ནས། བོད་ཁུལ་ལྷིང་འཇགས་སུ་གནས་པ་ལྟ་བུ་ཞིག་ཏུ་སྣང་གི་ཡོད། ཞི་ཅིན་ཕིན་གྱིས་བརྒྱུད་ལམ་ཁག་ནས༸གོང་ས་མཆོག་དང་བཙན་བྱོལ་གཞུང་ལ་ངན་དམོད་བྱེད་པ་དེ་ཡིས་བོད་མིའི་ཁྲོད་དུ་ལྡོག་ཕྱོགས་ཀྱི་ནུས་པ་ཐོན་གྱི་ཡོད་པ་ཤེས་ཀྱི་ཡོད་ཅིང་། དེ་ལྟར་ཤེས་རྟོགས་བྱུང་བ་དེར་བོད་ལ་རྒྱུས་མངའ་ཆེ་བའི་གནད་ཡོད་མི་སྣ་ཡིས་ལམ་སྟོན་གནང་ཡོད་པ་ཐེ་ཚོམ་མེད་པ་ཞིག་རེད། དེ་མ་གཏོགས་ལོ་མང་གི་རིང་དུ“ཏཱ་ལའི་རུ་ཚོགས”ལ་ཁ་རྡུང་བཏང་བར་བརྟེན་ནས། འཚོ་བ་རོལ་མཁན་དང་། གོ་གནས་འཕེར་མཁན། རྒྱུ་ཐོག་ལ་རྒྱག་མཁན་གྱི་ཁེ་ཕན་ཚོགས་ཁག་གི་ཡོང་འབབ་ལམ་ཁ་དེ་སྒྱུར་ཐབས་མེད་པ་ཞིག་རེད། འོན་ཀྱང་། དོན་དངོས་ཐོག་ཞི་སྲིད་གཞུང་གིས་སྲིད་གཞུང་སྔ་མ་ལས་ཀྱང་བོད་ཐོག་ལ་དམ་དྲག་བྱེད་ཀྱི་ཡོད། དེ་ཡང་། ཚད་མཐོའི་དྲ་རྒྱའི་མ་ལག་དང་། སྒྲ་འཇུག་འཕྲུལ་ཆས། སྐྱེ་དངོས་ཀྱི་ངོ་རྟགས་འཛིན་བྱེད་ཀྱི་ཚད་མཐོ་བའི་འཕྲུལ་ཆས་སྤྱད་དེ། བོད་མིའི་བྱ་སྤྱོད་རེ་རེར་ལྟ་རྟོག་བྱེད་ཀྱི་ཡོད། དེར་མཚུངས། གཞུང་གི་ལས་བྱེད་པ་ཧ་ཅང་མང་པོ་གྲོང་སྡེ་དང་དགོན་པ་ཁག་ཏུ་གཏོང་གི་ཡོད་ཅིང་། ཉེན་རྟོག་ཁང་སོགས་མང་པོ་བཙུགས་ཏེ། བོད་མིར་ལྟ་རྟོག་དང་དམ་དྲག་བྱེད་པ་སྔར་ལས་ཤུགས་ཆེ་རུ་ཕྱིན་ཡོད།
གཞན་ཡང་། བོད་ཀྱི་རིག་གནས་དང་། ཆོས་ལུགས། སྐད་ཡིག སློབ་གསོ་སོགས་ཀྱི་ཐད་ལའང་དམ་དྲག་གི་སྲིད་ཇུས་བཟུང་ཞིང་། བོད་ཀྱི་སྲོག་རྩར་ཐད་ཀར་གནོད་བྱེད་ཀྱི་འདུག་ཅེས་ཀྱང་བཤད་ཆོག་པ་ཞིག་རེད།
ད་ལོར། བོད་ཀྱི་རྒྱལ་ས་ལྷ་སའི་གཙུག་ལག་ཁང་དུ་མེ་སྐྱོན་ཤོར། དེ་ཡང་ལོ་ངོ་ཆིག་སྟོང་སུམ་བརྒྱ་ལྷག་གི་ལོ་རྒྱུས་ལྡན་པའི་རིག་གནས་ཀྱི་ཉིང་བཅུད་གཙུག་ལག་ཁང་གི་ལྷ་ཁང་གཙོ་གྲས་དག་ལ་མེ་སྐྱོན་ཤོར། རྒྱ་གཞུང་གིས་ཐབས་བརྒྱ་ཇུས་སྟོང་གི་སྒོ་ནས་གནས་ཚུལ་དེ་སྦས་གསང་བྱེད་ཐབས་བྱས་ཤིང་། མེ་སྐྱོན་གྱི་གྱོང་གུད་རྣམས་ཀྱང་ངོས་ལེན་མ་བྱས་པར་མ་ཟད། ད་ལྟའང་གནས་ཚུལ་དེ་འབྲེལ་གྱི་འགོ་ཁྲིད་གཙོ་བོ་དང་མི་སྣ་གཞན་དག་གི་འགན་ཁུར་གྱི་ཕྱོགས་ལ་རྩད་གཅོད་གནང་མེད། མདོར་ན། གནས་ཚུལ་ཆ་ཚང་སྦས་སྐུང་བྱས་པར་ལེགས་འགྲུབ་བྱུང་ཞིང་། གནས་ཚུལ་རྫུན་བཟོ་བྱས་པ་ཡང་ཧ་ཅང་ཞིབ་ཚགས་པོ་རེད། རྒྱ་གཞུང་གི་མཐོ་རིམ་འགོ་ཁྲིད་ཚོས་ཀྱང་གནས་ཚུལ་དེ་བཏང་སྙོམ་དུ་བསྐྱུར་ཏེ། ས་གནས་འགོ་ཁྲིད་ཚོའི་བྱུང་རྒྱལ་གྱི་ལས་རྣམས་རང་དགར་བསྐྱུར།
ཞི་ཅིན་ཕིན་གྱིས་ཕྱོགས་མང་པོ་ཞིག་ནས་བོད་ཐོག་ལ་དམ་དྲག་བྱེད་པའི་སྲིད་ཇུས་རྙིང་པ་དེ་རྣམ་པ་གཞན་ཞིག་ཏུ་བསྒྱུར་ཡོད། དེ་སྔོན་བོད་རང་སྐྱོང་ལྗོངས་ཀྱི་དབང་འཛིན་པ་དང་པོ་གནམ་མཆོང་པ་སྟེ་ས་གནས་གཞན་ནས་གནས་སྤོར་བྱེད་པར་འགྱུར་བ་བཏང་ནས་བོད་དུ་ལོ་ངོ་བཞི་ཅུ་ལྷག་ལ་གནས་སྡོད་བྱས་མྱོང་བའི་ཝུ་ཡུན་ཅེ་ལ་རང་སྐྱོང་ལྗོངས་ཀྱི་ཆེས་མཐོའི་གོ་གནས་སྤྲད། དེ་བཞིན་དུ། གཞུང་གི་ཞིབ་འཇུག་པའི་ཤོག་བུ་ཐོག་ནས་དམག་ཇུས་བྱེད་མཁན་དག་ལ་མགོ་མ་མཁོར་པར་བོད་དུ་ལོ་ངོ་ཉི་ཤུ་ལྷག་ལ་བསྡད་མྱོང་མཁན་གྱི་ཊོ་ལིག་ཅི། ཡང་ཞོ་ཏོ། ཧོ་ཁྲོན་ཧ་སོགས་མི་སྣ་དེ་དག་གལ་གནད་དུ་བཟུང་སྟེ་སྤྱོད་ཀྱི་འདུག ཁོ་ཚོ་ནི་རྒྱ་གཞུང་གི་གོ་གནས་ཀྱི་ཆ་ནས། དམའ་རིམ་ནས་གོང་རིམ་དུ་འཕེར་བ་ཞིག་ཡིན་ཞིང་། དམིགས་བསལ་གྱི་ཁྱད་ཆོས་ཤིག་ལྡན་པ་ནི། ཁོ་ཚོས་ས་གནས་ཀྱི་གནས་ཚུལ་དང་། དཔོན་རིགས་ཀྱི་གནས་སྟངས། ཐ་ན་བོད་མིའི་སྐྱེས་ཁུངས་ཀྱང་ཤེས་ཀྱི་ཡོད་པ་དེ་ཡིན། དེར་བརྟེན། ཁོ་ཚོས་ཞི་ཅིན་ཕིན་ལ་བཏོན་པའི་བོད་དང་འབྲེལ་བའི་བསམ་ཚུལ་དང་། བོད་ཐོག་ཏུ་འཛིན་པའི་སྲིད་ཇུས་བཅས་ཀྱིས་བོད་ཀྱི་སྲོག་རྩར་ཕོག་ཐུབ་ཀྱི་ཡོད་ཅིང་། ཉེ་བའི་ལོ་ཤས་ཀྱི་ནང་དུ། ཞི་སྲིད་གཞུང་གིས་བོད་ལ་དམ་དྲག་བྱེད་པའི་སྲིས་ཇུས་དང་བྱེད་ཐབས་དག་གི་ཁྲོད་ན་བོད་ལ་རྒྱུས་མངའ་ཆེ་བའི་མི་སྣ་དེ་དག་གི་གྲིབ་གཟུགས་ཡོད།
ཊོ་ལིག་ཅི་ནི། ༡༩༧༤ལོར་མདོ་སྨད་ཁྲི་ཀ་རྫོང་ཞིང་པ་སྡེ་བར་གཞོན་ནུ་ཤེས་ཡོན་ཅན་གྲོང་གསེབ་ཏུ་ཡོང་པའི་གྲས་ཡིན། དེ་ནས་ལོ་སུམ་ཅུའི་རྗེས་ནས་མཚོ་སྔོན་ཞིང་ཆེན་གྱི་ཧྲའུ་ཅི་དང་། ཞིང་ཆེན་མི་མང་འཐུས་མི་ཚོགས་ཆེན་གྱི་རྒྱུན་ལས་སུ་བསྡད།ད་དུང་ལོ་མང་གི་རིང་ལ་ཚོང་ལས་སྡེ་ཁག་གི་འགན་ཡང་ཁུར་འདུག ཁོ་རང་མཚོ་སྔོན་དུ་ཡོད་སྐབས། བོད་མི་རྣམས་ལ་སྟངས་འཛིན་བྱས་པའི་ཐད་ནས་ཅུང་ལེགས་འགྲུབ་བྱུང་ཞིང་། རྩ་བའི་ཆ་ནས། གནད་དོན་ཆེན་པོ་བྱུང་བཅུག་མི་འདུག ད་ལྟ། ཀྲུང་དབྱངས་སྒྲིག་སྲོལ་ལྟ་རྟོག་སྡེ་ཁག་གི་ཧྲའུ་ཅི་རེད། སྔོན་ཆད་ཝང་ཆི་ཧྲན་གྱི་ལག་རོགས་གཙོ་བོ་ཞིག་ཀྱང་རེད།
ཡང་ཞོ་ཏོ་ནི། ༡༩༨༣ ལོར་བོད་དུ་བསླེབས། ནག་ཆུ་ནས་གསོ་སྨན་བཟོ་གྲྭ་ཞིག་ཏུ་མ་རྩ་བཞག་མྱོང་ཞིང་། སྤྱི་གཉེར་གཞོན་པ། ཏང་གི་ལས་བྱེད་ཧྲའུ་ཅི་སོགས་ཀྱི་ལས་གནས་ཁུར། ལོ་ཉེར་ལྔའི་རྗེས་ནས། རང་སྐྱོང་ལྗོངས་ཀྱི་ཀྲུའུ་ཞི་གཞོན་པར་བསྡད་ཅིང་། སྲིད་ནོར་སྡེ་ཁག་གི་ཧྲའུ་ཅིར་བསྡད། ད་ལྟ་རྒྱལ་ཁབ་ཉེན་རྟོག་སྡེ་ཁག་གི་འགོ་ཁྲིད་ཡིན།
ཧོ་ཁྲོན་ཧ་ནི། ༡༩༨༣ ལོར་བོད་དུ་བསླེབས། གུང་ཁྲན་ན་གཞོན་རུ་ཁག་བོད་རང་སྐྱོང་ལྗོངས་ཀྱི་ལས་མི་ཞིག་ཡིན་ཞིང་། ལོ་ཉེར་གསུམ་གྱི་རྗེས་ནས། རང་སྐྱོང་ལྗོངས་ཀྱི་ཧྲའུ་ཅི་གཞོན་པར་བསྡད། ད་ལྟ་ཙུང་ལི་གཞོན་པ་ཡིན།(ཞིབ་འཇུག་པ་ལ་ལས་བརྗོད་ན། ཧོ་ཁྲོན་ཧ་ཀྲུང་དབྱངས་སུ་བསླེབས་པའི་རྒྱུ་མཚན་ནི། པཎ་ཆེན་སྐུ་ཕྲེང་བཅུ་པ་བཀྲོངས་པར་མཉམ་ཞུགས་བྱས་ཡོད་པར་བརྟེན་ནས་ཡིན་པར་བརྗོད།) ཞི་ཅིན་ཕིན་གཡས་གཡོན་དུ་བོད་ལ་རྒྱུས་མངའ་ཆེ་བའི་གོང་གི་མི་སྣ་དེ་དག་ཡོད་པར་ཟད། ད་དུང་བོད་ནས་ལོ་བཞི་བཅུ་ལྷག་ལ་བསྡད་པའི་ཝུ་ཡུན་ཅེ་སོགས་ཀྱང་ཡོད།
ཝུ་ཡུན་ཅེ་ནི། ༡༩༧༤ ལོར་བོད་ཀྱི་ཉིང་ཁྲིའི་ཕྱུག་ལས་ཁང་གི་ན་གཞོན་ཤེས་ཡོན་ཅན་ཞིག་རེད། རྗེས་ནས་བོད་ཀྱི་སློབ་གསོ་སྡེ་ཁག་ནས་ལས་འགན་ཁུར། ལོ་བཞི་བཅུ་ལྷག་འགོར་བའི་རྗེས་ནས། རྒྱ་གཞུང་རང་སྐྱོང་ཁུལ་གྱི་ཆེས་མཐོའི་དབང་ཤུགས་ལྡན་མཁན་ཞིག་ཏུ་གྱུར།
ཟླ་འདིའི་ནང་དུ་ཞི་ཅིན་ཕིན་གོང་མའི་ཁྲི་ལ་བཀོད་པ་སྟེ་དབང་ཆ་བླ་མེད་ཐོབ་པ་ལ་བརྟེན་ནས། བོད་ལ་རྒྱུས་མངའ་ཆེ་བའི་མི་སྣ་དེ་དག་གི་དབང་ཆ་དང་གོ་གནས་མུ་མཐུད་ནས་འཕེར་བཞིན་ཡོད་སྟབས། རྒྱ་གཞུང་གིས་བོད་ཐོག་ལ་ཇི་ལྟ་བུའི་སྲིད་ཇུས་ཞིག་འཛིན་པའི་ཐད་ནས། མི་སྣ་དེ་དག་མུ་མཐུད་ནས་ཞི་ཅིན་ཕིན་གྱི་གཡས་གཡོན་ནས་བསྡད་དེ་གྲོས་གཞི་གདོན་རྒྱུ་ཡིན་པར་འདོད།
ཞི་ཅིན་ཕིན་འཁྲིས་ཀྱི་མི་སྣ་དེ་དག་སྔོན་ཆད་བོད་ཀྱི་ཚོང་ལས་དང་། སློབ་གསོ། སྲིད་ནོར་སོགས་ཀྱི་སྡེ་ཁག་གི་ཁྲོད་ནས་ཉམས་མྱོང་ཕུན་སུམ་ཚོགས་པ་བསགས་ཡོད་ཅིང་། ས་ཁུལ་གྱི་ཆ་ནས་བཤད་ནའང་། བོད་ཆོལ་ཁ་གསུལ་དུ་ཁྱབ་ཡོད་པ་ཞིག་ཡིན། ད་ལྟ་མི་སྣ་དེ་དག་ནི་ཀྲུང་དབྱངས་ཀྱི་དབང་ཚད་རིམ་པར་བསླེབས་ཡོད་པར་མ་ཟད། ཞི་ཅིན་ཕིན་གྱིས་ཡིད་ཆེས་བློ་འགེལ་བྱེད་ཀྱི་ཡོད་པས། མ་འོངས་པར་རྒྱ་གཞུང་གིས་བོད་ཐོག་ཏུ་འཛིན་པའི་སྲིད་ཇུས་བཟོ་བའི་ཐད་ལ། མི་སྣ་དེ་དག་གིས་ཐག་གཅོད་རང་བཞིན་གྱི་ནུས་པ་ཐོན་ངེས། ཁོ་ཚོ་དང་ཞི་ཅིན་ཕིན་ནི་གྲུ་གཟིངས་གཅིག་གི་སྟེང་དུ་ཡོད་པའི་ཁེ་ཕན་ཚོགས་ཁག་གཅིག་རེད་ལ། རྒྱ་ནག་ལ་འདི་འདྲའི་བཤད་རྒྱུན་ཞིག་ཀྱང་ཡོད་དེ། “རང་ཤེས་གཞན་ཤེས། གཡུལ་བརྒྱ་མི་ཕམ།”དེ་བས། ཞི་ཅིན་ཕིན་གྱིས་བོད་རིགས་རྩ་མེད་གཏོང་བའི་སྲིད་ཇུས་ལག་ལེན་བསྟར་གྱི་ཡོད་པ་དེར“གཞན་ཤེས”མཁན་གྱི་མི་སྣས་ཤུགས་རྐྱེན་ཐེབས་ཡོད་ཅིང་། དཔེར་ན། ཊོ་ལིག་ཅི་སོགས་ནི“གཞན་ཤེས”མཁན་ཞིག་རེད། ཞི་ཅིན་ཕིན་ལ་མཚོན་ན། དེ་ནི་ཧ་ཅང་གལ་ཆེན་པོ་ཞིག་རེད། ཁོ་ཚོ་བོད་ནས་ལོ་བཅུ་ཕྲག་ཁ་ཤས་ལ་བསྡད་པར་བརྟེན། ཇི་ལྟར་བོད་ཀྱི་རིག་གནས་དང་། ཆོས་ལུགས། སྐད་ཡིག་བཅས་གཏོར་བརླག་བྱེད་དགོས་པ་ཤེས་པར་མ་ཟད། ད་དུང་བོད་མི་རིགས་ཀྱི་གཅིག་གྱུར་ནུས་པ་དང་མི་རིགས་ངོས་འཛིན་སོགས་ཀྱང་ཤེས་ཀྱི་ཡོད། དེང་སྐབས། རྒྱ་གཞུང་གི་བོད་ཐོག་ཏུ་བཟུང་བའི་སྲིད་ཇུས་ཀྱི་ཁྲོད་དུ་གོང་དུ་བརྗོད་པའི་བྱེད་ཐབས་དེ་ཧ་ཅང་མངོན་གསལ་དུ་འགྱུར་བཞིན་ཡོད།
དེར་བརྟེན། རྒྱ་གཞུང་གིས་བོད་ཐོག་ཏུ་སྲིད་ཇུས་ཅི་ལྟ་བུ་ཞིག་འཛིན་པའི་ཐད་ནས། ཞི་ཅིན་ཕིན་རྩིབ་ཀྱི་ཊོ་ལིག་ཅི་དང་། ཡང་ཞོ་ཏོ། ཧོ་ཁྲོན་ཧ། ཝུ་ཡུན་ཅེ་སོགས་ཀྱི་མི་སྣ་འདི་དག་གིས་ཤུགས་རྐྱེན་ཆེན་པོར་ཐེབས་ངེས། “རིག་གསར”གྱི་བག་ཆགས་ཟབ་ཅིང་བོད་ཐོག་ལ་དམ་དྲག་གི་སྲིད་ཇུས་འཛིན་པར་རྒྱབ་སྐྱོར་བྱེད་མཁན་གྱི་མི་སྣ་འདི་དག་ལ་བརྟེན་ནས། རྒྱ་གཞུང་གི་བོད་ཐོག་ཏུ་འཛིན་པའི་སྲིད་ཇུས་དེ་མུ་མཐུད་དེ་མཁྲེགས་པོ་དང་དམ་དྲག་གི་ཕྱོགས་སུ་འགྲོ་ངེས་རེད། མ་འོངས་པར། བོད་ནང་དུ་དམ་དྲག་དང་ལྟ་རྟོག་ནན་མོ་བྱ་ངེས་པ་དང་། དེ་བཞིན་ཕྱིའི་རྒྱལ་ཁབ་དག་ལ་དཔལ་འབྱོར་དང་ཆབ་སྲིད་ཐོག་ནས་གནོན་ཤུགས་ཆེན་པོ་སྤྲད་ནས་བཙན་བྱོལ་བོད་མིའི་ཆབ་སྲིད་ལས་འགུལ་གྱི་འཁོར་ཡུག་ཆུང་དུ་གཏོང་ཐབས་བྱེད་རྒྱུ་ཡིན་པ་རེད། དེ་འདྲའི་བཙན་ཤེད་དང་འཇབ་རྒོལ་གྱི་རྣམ་པ་དེ་རྒྱལ་ཁབ་ཁ་ཤས་ན་མཐོང་ཆོས་སུ་འགྱུར་བཞིན་ཡོད། དེ་ནས་བོད་དོན་སེལ་བའི་ཐད་ནས་སྔར་བཞིན་སྲིད་ཇུས་མཁྲེགས་པོ་འཛིན་པ་དང་། གྲོས་མོལ་བྱེད་པའི་བོད་ཀྱི་རེ་འདུན་ལའང་སྔར་བཞིན་ཁ་ཡ་བྱེད་ཀྱི་མ་རེད། ཞི་ཅིན་ཕིན་གྱི་དབང་ཤུགས་ཇེ་མཐོར་འགྲོ་བ་དང་། བོད་ལ་རྒྱུས་མངའ་ཆེ་བའི་ཊོ་ལིག་ཅི་ལྟ་བུའི་མི་སྣ་འདི་དག་གི་གོ་གནས་འཕེར་བ་དང་བསྟུན་ནས། རྒྱ་གཞུང་གི་བོད་ཐོག་ཏུ་འཛིན་པའི་སྲིད་ཇུས་དེ་མུ་མཐུད་ནས་མཁྲེགས་པོར་གནས་ཏེ། “ནར་འགྱངས་སྲིད་ཇུས”ཀྱི་ཆེས་མཐའ་འཇུག་གི་དམིགས་ཡུལ་དེ་མངོན་འགྱུར་བྱེད་ཆེད། ཅི་ཡང་སྒྲུབ་ཕོབ་ཀྱི་རེད། གནས་སྟངས་འདི་འདྲ་ཞིག་གི་འོག་ནས། ཁོ་བོས་བོད་ཀྱི་མ་འོངས་པར་སྐྱོ་སྡུག་གི་རྣམ་འགྱུར་ཞིག་བཟུང་ཡོད་པར་མ་ཟད། བོད་མི་ཚོས་སྔར་ལས་ཀྱང་དྲག་གནོན་ཞིག་མྱང་བར་འདོད་པའི་སེམས་འཚབ་ཀྱང་བྱེད་ཀྱི་ཡོད། བོད་ལ་རྒྱུས་མངའ་ཆེ་བའི་མི་སྣ་འདི་དག་གི་འཆར་གཞི་ལ་བརྟེན་ནས། སྔར་ལས་གཞི་རྒྱ་ཆེ་བའི་སྒོ་ནས་དྲག་གནོན་དང་དམ་དྲག་བྱས་ཏེ། བོད་མི་རིགས་རྩ་མེད་དུ་གཏོང་བའི་གནས་སུ་འདེད་ཀྱི་རེད།
http://tibettimes.net/2018/04/17/168681/
訂閱: 張貼留言 (Atom)


c: text/html

text:
“བཀྲ་ཤིས་བདེ་ལེགས་”ཞེས་པ་ནི། བོད་ཀྱི་བཀའ་འགྱུར་དང་བསྟན་འགྱུར། མཁས་པའི་གསུང་འབུམ། གཞི་བདག་གི་བསང་མཆོད་སོགས་ཀྱི་ནང་དུ་ཡོངས་ཁྱབ་ཏུ་འཁོད་པའི་ཚིག་གཅིག་ཡིན་པ་མ་ཟད། དེང་སང་བོད་མི་ཕལ་མོ་ཆེའི་ངག་ཏུ་བྱང་བའི་རྒྱུན་སྤྱོད་ཀྱི་ཚིག་ཅིག་རེད། ཡིན་ནའང་ཚིག་འདི་ཇི་ལྟར་བྱུང་བའི་ཐད་དཔྱད་ཞིབ་བྱས་པ་མ་མཐོང་ལ། གོ་དོན་གྱི་ཐད་དུའང་བོད་ཡིག་ནང་“དགེ་ལེགས་ཀྱི་འབོད་ཚིག”ཅེས་སོགས་རགས་བཤད་ཙམ་ལས་མ་མཆིས། བོད་སྐད་རང་དུ་དེའི་འགྲེལ་བཤད་གསལ་པོ་ཞིག་མེད་པའི་དབང་གིས་དབྱིན་སྐད་སོགས་སུ་དེའི་དོན་འགྲེལ་སྐབས། ཕན་ཚུན་ཐུག་སྐབས་སྤྱོད་པའི་འཚམས་འདྲིའི་ཚིག་ཅིག་རེད་ཟེར་བ་དང་། བཀྲ་ཤིས་ནི་རྟེན་འབྲེལ་བཟང་བ་དང་། བདེ་ལེགས་ནི་བདེ་བའམ་ཐང་བའི་དོན་རེད་ཟེར་བ། ཡང་ལ་ལས། བྱིན་རླབས་དང་རླུང་རྟ་འཕེལ་བའི་དོན་དུ་བསྒྱུར་བ་དང་། ལ་ལས་ཁོར་ཡུག་འདིར་བཀྲ་ཤིས་པའི་རྟགས་ཡོངས་སུ་འཛོམས་པ་ཤོག་ཅེས་པའི་དོན་དུ་བསྒྱུར་བ། ལ་ལས་ཚིག་འདི་དབྱིན་སྐད་དུ་བསྒྱུར་ཐབས་མེད་པ་ཞིག་རེད་ཟེར་བ་སོགས་ཀྱི་གནས་ཚུལ་བྱུང་དང་འབྱུང་བཞིན་ཡོད།
ཕྲན་གྱི་བསམ་ཚུལ་ལྟར་ན། བཀྲ་ཤིས་བདེ་ལེགས་ཀྱི་དོན་ཤེས་དགོས་ན། དེའི་འབྱུང་རྩ་ཤེས་དགོས་པ་ཡིན། བོད་མི་ཚོ་ཐོག་མར་ཐུག་སྐབས་“ཁམས་བཟང་”དང་། “མ་མཇལ་ཡུན་རིང་”སོགས་དང་། ཁ་བྲལ་དུས་“ཁྱེད་ཁ་དྲོ། ཚེ་རིང་” སོགས་བརྗོད་སྲོལ་ཡོད་ཅིང་། ཇི་ལྟར་“ཁམས་བཟང་”ཞེས་པ་“ཁྱེད་ཁམས་བཟང་ངམ་”ཞེས་པ་བསྡུས་ཏེ་བརྗོད་པ་དང་། “མ་མཇལ་ཡུན་རིང་”ཞེས་པ། “ངེད་གཉིས་སམ་ང་ཚོ་ཕན་ཚུན་མ་མཇལ་བར་ཡུན་རིང་ཕྱིན་སོང་”ཞེས་པ་བསྡུས་ཏེ་བརྗོད་པ་ཡིན་ཞིང་། དེ་བཞིན་“ཁྱེད་ཁ་དྲོ་ཚེ་རིང་”ཞེས་པའང་“ཁྱེད་ཁ་དྲོ་ཞིང་ཚེ་རིང་བར་གྱུར་ཅིག”ཅེས་པ་བསྡུས་ཏེ་བརྗོད་པ་ཡིན། གོང་གི་དཔེ་མཚོན་དེ་ཚོ་དང་མཚུངས་པར། དེང་སྐབས་ང་ཚོའི་རྒྱུན་སྐད་ནང་འཇགས་པའི་“བཀྲ་ཤིས་བདེ་ལེགས་”ཞེས་པའང་། དོན་དུ་སྨོན་ཚིག་“བཀྲ་ཤིས་པར་གྱུར་ཅིག”ཅེས་པ་དང་། “ བདེ་ལེགས་སུ་གྱུར་ཅིག”(བཀྲ་ཤིས་པར་ཤོག བདེ་ལེགས་པར་ཤོག་ཅེས་པའང་ཚུད་)ཅེས་པ་བསྡུས་ཏེ་བརྗོད་པ་ལས་བྱུང་བ་ཞིག་རེད་སྙམ།
“བཀྲ་ཤིས་པར་གྱུར་ཅིག”དང་། “བདེ་ལེགས་སུ་གྱུར་ཅིག”ཅེས་པའི་ཚིག་གི་གྲུབ་ཚུལ་ལ་དཔྱད་ཚེ་ངེས་པ་གསལ་པོ་ཞིག་བརྙེད་ཐུབ་པ་ནི། གཞི་“བཀྲ་”ལ་ཁྱད་ཆོས་སམ་རྣམ་འགྱུར་“ཤིས་”དང་། གཞི་“བདེ་”ལ་ཁྱད་ཆོས་སམ་རྣམ་འགྱུར་“ལེགས་”འཛོམས་པའི་དོན་ཏེ། དཔེར་ན། “ཚེ་རིང་བར་གྱུར་ཅིག དོན་གྲུབ་པར་གྱུར་ཅིག་”ཅེས་པའི་ཁྱད་ཆོས་སམ་རྣམ་འགྱུར་“རིང་བ་”དང་“གྲུབ་པ་”གཉིས་གཞི་“ཚེ་”དང་“དོན་”གྱི་སྟེང་གྲུབ་དགོས་པ་བཞིན་རེད། དེའི་དབང་གིས་“བཀྲ་ཤིས་པར་གྱུར་ཅིག བདེ་ལེགས་སུ་གྱུར་ཅིག”ཅེས་པ་ཀློག་པའི་ཚེ་ནའང་ “བཀྲ་ ཤིས་པར་གྱུར་ཅིག བདེ་ ལེགས་སུ་གྱུར་ཅིག”ཅེས་“བཀྲ་”དང་“བདེ་”སོ་སོའི་མཚམས་སུ་གཅོད་མཚམས་བཞག་སྟེ་ཀློག་དགོས་པ་ཡིན།
འོ་ན་སྐབས་འདིའི་ཤིས་བྱའི་“བཀྲ་”དང་། ལེགས་བྱའི་“བདེ་”གཉིས་ལས། དང་པོ་ཤིས་བྱའི་“བཀྲ་”ཡི་གོ་དོན་གསལ་པོ་ཡོང་བའི་ཆེད་དུ། སྔོན་བྱོན་མཁས་པའི་གསུང་འགའ་ཞིག་ལུང་དྲངས་ན།
- ༸རྒྱལ་དབང་ལྔ་པ་ཆེན་པོས་མཛད་པའི་ཟུར་ཆེན་ཐམས་ཅད་མཁྱེན་པ་ཆོས་དབྱིངས་རང་གྲོལ་གྱི་རྣམ་ཐར་ལས། “དཔོན་སློབ་ཚང་མས་ཞག་བདུན་གྱི་བར་སྡོང་དཀར་གྱི་ངོས་བུམ་གཏེར་བཅའ་བ་དང་སྒྲུབ་པ་མཛད་ནས་སྐྱིད་ཤོད་སྟོད་སྨད་ཀྱི་རི་མཐོ་ས་བཀྲ་ལེགས་པ་དཀར་ཕྱོགས་ལ་དགའ་བའི་ལྷ་ཀླུ་ཡོད་སར་སྦས།”(1)
- ཡང་༸རྒྱལ་དབང་ལྔ་པ་ཆེན་པོའི་གསུང་པདྨ་དབང་ཆེན་ཡང་གསང་ཁྲོས་པའི་བསྙེན་ཡིག་རིན་ཆེན་དབང་གི་འདོད་འཇོ་ལས་“ས་བཀྲ་ངན་པ་དང་གཟུགས་ཅན་གཟུགས་མེད་ཀྱི་འཚེ་བ་མེད་ཅིང་”(2)
- ཇོ་ནང་རྗེ་བཙུན་ཏཱ་ར་ནཱ་ཐའི་གསུང་འབུམ་པོད་ ༣༨ པ་ལས། “མདང་རྨི་ལམ་དུ་ཡང་བདག་གི་བླ་མ་དང་མཇལ་བ་ཡང་རྨིས། ད་ནང་རྟེན་འབྲེལ་སོགས་གང་གི་ས་ནས་ཤིན་ཏུ་ལེགས། སྡེ་པ་བསྟན་འཛིན་པ་ཞེས་པའི་མིང་བཀྲ་ཡང་ལེགས་པ་འདི་དག་དང་། བདག་གི་བླ་མའི་ལུང་བསྟན་མཛད་པ་རྟེན་འབྲེལ་སོགས་འདི་ལྟ་བུའི་ལེགས་གསུང་ཤིན་ཏུ་དགྱེས་པར་གྱུར།”(3)
གོང་དུ་དྲངས་པའི་ལུང་དེ་དག་ལས་“བཀྲ་”ཞེས་པ་“ས་དཔྱད་”བཟང་ངན་གཉིས་ཀར་སྦྱར་བ་མ་ཟད། “མིང་བཀྲ་”ལེགས་ཉེས་ལའང་སྦྱར་སྲོལ་ཡོད་པ་ཤེས་ཐུབ། སྤྱིར་བཏང་“བཀྲ་”ཞེས་པའི་ཚིག་གི་སྤྱོད་ཚུལ་ལ་བསམས་ནའང་། ཚིག་འདིས་གཞི་གང་ཞིག་ལ་བཀྲག་མདངས་སམ་འོད་མདངས་དང་ལྡན་པས་གཞན་ལས་མངོན་གསལ་དོད་པའི་དོན་སྟོན་པ་དཔེར་ན་“མཁའ་ལ་རྒྱུ་སྐར་བཀྲ”ཞེས་པ་དང་“མེ་ཏོག་རྣམ་པར་བཀྲ་”ཞེས་པའི་སྐབས་ཀྱི་“བཀྲ་”ཡིས། རྒྱུ་སྐར་དང་མེ་ཏོག་རྣམས་བཀྲག་མདངས་ལྡན་པས་གཞི་གཞན་ལས་མངོན་གསལ་དོད་པ་སྟོན་པ་རེད། དེ་ནི་དོན་དུ་བོད་མི་ཚོས་རྟེན་འབྲེལ་བཟང་ངན་བརྟག་བྱེད་ཀྱི་“མཚན་མ་”ཞེས་པ་དང་གོ་དོན་ཕྱོགས་ཙམ་མཚུངས་པ་ཡིན། “མཚན་མ་”ཞེས་པའི་མིང་འདི་ཡང་གདོང་ལ་སྨེ་བས་“མཚན་པ་”དང་། མཁའ་ལ་རྒྱུ་སྐར་གྱིས་“མཚན་པ་”ཞེས་པས་མཚོན་བྱ་ཚིག་“མཚན་པ་”ཞེས་པ་ལས་བྱུང་བ་ཞིག་ཡིན་པ་གསལ་པོ་རེད། མདོར་ན་སྐབས་འདིའི“བཀྲ་”ནི་དེང་སང་གི་བཤད་སྟངས་ལྟར་ན། རྟགས་དང་རྟེན་འབྲེལ་ལ་གོ་དགོས་པས། “བཀྲ་ཤིས་པར་གྱུར་ཅིག་”ཅེས་པ་ནི་ཁྱེད་རང་ལ་“རྟགས་རྟེན་འབྲེལ་བཟང་པོ་འབྱུང་བར་གྱུར་ཅིག”ཁྱེད་བརྗོད་པ་དང་མཚུངས་སོ།།
“བདེ་ལེགས་སུ་གྱུར་ཅིག”ཅེས་པའི་“བདེ་”ནི། དེང་སང་གི་བཤད་སྟངས་ལྟར་བྱས་ན་“འཚོ་བའི་གནས་སྟངས་”ལ་གོ་དགོས། གཏམ་འདི་འདྲ་བཤད་ན་མང་པོ་ཞིག་ཡིད་མ་ཆེས་པར་ཧབ་བགད་འཆོར་ངེས་པ་ཡིན་རུང་། ཞིབ་ཏུ་བསམས་དགོས་པ་འདི་ཡོད་དེ། གཏམ་དཔེར་“ཕྲུ་གུ་ངུ་ས་ཕ་མ་དང་། བདེ་སྡུག་ཞུ་ས་དཔོན་པོ”ཞེས་བརྗོད་སྲོལ་ཡོད་པ་ལྟར། གནའ་རབས་ཀྱི་བོད་མི་ཚོས། འཚོ་བའི་གནས་སྟངས་གང་འདྲ་ཡོད་ཅེས་མི་འདྲི་བར་ “བདེ་སྡུག་གང་འདྲ་ཡོད་”ཅེས་དང་། “ལུང་པའི་བདེ་སྡུག་གང་འདྲ་འདུག”ཅེས་འདྲི་བ་དང་། ལན་ལ་“དེང་སང་བདེ་སྡུག་འགྲིག་ཐག་ཆོད་ཡོད་”ཅེས་སོགས་བརྗོད་སྲོལ་ཡོད། དེ་དང་ཕྱོགས་མཚུངས་པའི་འདྲི་སྟངས་གཞན་ཞིག་ནི། དེང་སང་“སྐྱིད་སྡུག་གང་འདྲ་”ཡོད་ཅེས་པ་དེ་རེད། གོ་དོན་ལྡོག་ཕྱོགས་ཡིན་པའི་ཚིག་སྐྱིད་པོ་དང་སྡུག་པོ། བདེ་བ་དང་སྡུག་བསྔལ། ཚ་པོ་དང་གྲང་མོ། རིང་པོ་དང་ཐུང་ངུ་། ཆེན་པོ་དང་ཆུང་ངུ་སོགས་མཉམ་དུ་བསྡེབས་ཏེ། དེ་དང་དེའི་གནས་སྟངས་སྟོན་པའི་མིང་སྐྱིད་སྡུག་དང་། བདེ་སྡུག ཚ་གྲང་། རིང་ཐུང་། ཆེ་ཆུང་སོགས་བཟོ་བ་འདི་བོད་སྐད་ཀྱི་ཁྱད་ཆོས་ཤིག་ཡིན།
དེར་བརྟེན་“བདེ་ ལེགས་སུ་གྱུར་ཅིག”ཅེས་པའི་“བདེ་”ནི་“བདེ་སྡུག་”གི་ཚིག་བསྡུས་ཏེ་བརྗོད་པ་ཞིག་ཡིན་པ་དང་། ཚིག་དེའི་དོན་ངོ་མ་དེང་སང་གི་བཤད་སྟངས་ལྟར་བྱས་ན“ཁྱེད་ཀྱི་འཚོ་བའི་གནས་སྟངས་ཇེ་ལེགས་སུ་གྱུར་བ་ཤོག་”ཟེར་བར་བདག་སྙམ་མོ།། གཞན་མང་པོ་ཞིག་གིས་བདེ་ལེགས་སུ་གྱུར་ཅིག་ཅེས་པ། ཁྱེད་སྐུ་བདེ་ཞིང་ལེགས་ཚོགས་འཛོམས་པར་གྱུར་ཅིག་ཅེས་སོགས་ཚིག་རྫིག་པོས་འགྲེལ་དགོས་ཚུལ་དང་། ཕྱི་རྒྱལ་གྱི་ཚིག་“ཨོཾ་སྭསྟི་”དང་“མངྒ་ལམ་”བོད་སྐད་དུ་བསྒྱུར་བ་ལས་བྱུང་བར་འདོད་པ་སོགས་གསུངས་ངེས་པའང་ཁོ་བོའི་བློ་ལ་ཡོད་བཞིན་པར་འདི་བྲིས་པ་ཡིན་པས། དེ་རིགས་ཟློས་མི་དགོས་པར་དཔྱོད་ལྡན་དག་གིས་རྒྱུ་མཚན་དཔང་དུ་བཞག་སྟེ་དགོངས་འཆར་གནང་བར་རེའོ།། །།
མཆན།
- (1) ༸རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། པོད་ ༡༢ ཤོག་ངོས་ ༡༠༧ ལ་གསལ། སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་གིས་བསྒྲིགས། ༢༠༠༩ ལོའི་པར་མ།
- (2)༸རྒྱལ་དབང་ལྔ་པ་ངག་དབང་བློ་བཟང་རྒྱ་མཚོའི་གསུང་འབུམ། པོད་ ༢༧ སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་གིས་བསྒྲིགས། ༢༠༠༩ ལོའི་པར་མ།
- (3) ཇོ་ནང་རྗེ་བཙུན་ཏཱ་ར་ནཱ་ཐའི་གསུང་འབུམ་དཔེ་བསྡུར་མ། པོད་ ༣༨ ཤོག་གྲངས་ ༣༠ དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་ནས་བསྒྲིགས ཀྲུང་གོའི་བོད་རིག་པ་དཔེ་སྐྲུན་ཁང་། ༢༠༠༨ ལོའི་པར་མ།

robotstxt: allowed

filter: keep


text:
ང་དེ་རིང་ངུ་ན་འདོད། གཞུང་ས་དང་གཞུང་འབྲེལ།
ང་ལ་མཚོན་ན། གནས་བབ་ཅི་ཞིག་ལ་གྱར་ཀྱང་། གཞུང་ས་དང་གཞུང་འབྲེལ་གྱི་ཐ་སྙད་འབབ་ས་གཅིག་ཁོ་ན་ལས་མེད། དེ་ནི་བོད་གཞུང་ཁོ་ན་ཡིན།
བོད་ཀྱི་བཙན་པོ་དང་། བྱས་པ་ཅན་གྱི་དམག་དཔོན་དུ་མས་སྙིང་སྟོབས་དང་གཅེས་སྲོག་གིས་བོད་རྒྱལ་ཁབ་དང་། བོད་ཀྱི་སྲིད་གཞུང་བསྐྲུན་པ་དེ་ང་ཚོར་བཞག་པའི་ཕ་རྒྱུ་མ་ཟོག་ཡིན།
དེ་རྗེས་མི་རབས་དུ་མ་དང་། ལྷག་པར་སྤྱི་ལོ་ཞེ་དགུ་ལོར་དགྲ་བོ་རྒྱ་ནག་གིས་བོད་དུ་བཙན་འཛུལ་འགོ་བཙུགས་པ་ནས་ད་བར་གཞུང་ས་དེའི་སྲུང་སྐྱོབ་དང་། བདག་དབང་གི་དོན་དུ་དཔའ་བོ་དཔའ་མོ་གྲངས་མེད་ཀྱིས་ཚེ་སྲོག་བཏང་ནས་འཐབ་རྩོད་ཀྱིས་ལོ་ཟླ་བསྐྱལ་དང་སྐྱེལ་བཞིན་པ་དེ་ང་ཚོར་བཅོལ་བའི་ཁ་ཆེམས་དང་འགན་འཁྲི་ཡིན་པས། ང་ཚོས་དེ་དང་འབྲེལ་བའི་ལོ་རྒྱུས་ལ་བཟོ་བཅོས་རྒྱག་ཅིང་། འཐབ་རྩོད་ལ་ཕྱིར་བཤོལ་བྱེད་པའི་ཐོབ་ཐང་ག་ལ་ཡོད།
ད་དུང་མ་འོངས་བོད་མིའི་མདུན་ལམ་ཆེད་དུ། རང་ཉིད་ཀྱི་གཞུང་ས་ལ་རེ་བ་དང་དུང་བ་ཟབ་པས། ང་མ་ཤི་བར་དུ་ང་ལ་གཞུང་ས་དང་གཞུང་འབྲེལ་གཅིག་ལས་མེད། དེ་ནི་བོད་གཞུང་ཁོ་ན་ཡིན།
འདི་ནི་བོད་པ་རང་ཉིད་ཀྱིས་གསོད་བཞིན་པའི་བོད་ཀྱི་ལོ་རྒྱུས་སྲུང་སྐྱོབ་གསལ་སྟོན་ཆེད་འབངས་མི་ཞིག་དང་། ལས་འགུལ་བ་ཞིག་གི་འགན་འཁྲི་དང་། རེ་འདོད་ཀྱི་ན་ཟུགས་ཤུགས་ཀྱིས་བརྗོད་པ་ཡིན།
“དྲེད་མོང་གིས་འཕྱི་བ་བཟུང་བའི་དཔེ་”ལྟར། ཁེ་ཕན་ཉི་ཚེ་བ་ཞིག་རག་འདོད་ཀྱིས་ཐོབ་ཟིན་པ་དང་། ཡོད་བཞིན་པའི་ལངས་ཕྱོགས་དང་། དབང་ཆ། རང་དབང་དང་། རྩ་དོན་རེ་རེ་བཞིན་འདོར་ཏེ། དགྲ་ལ་ཡིད་ཆེས་དང་རེ་བ་འདི་ལྟར་བཅོལ་བ་དབང་པོའི་ཡུལ་དུ་འཆར་ཚེ། ངུ་སྐད་འདོན་མི་ཕོད་ཀྱང་། བརྒྱལ་ལ་ཉེ་བའི་སེམས་སྡུག་ཚད་མེད་ཅིག་གི་དྲི་རྟགས་དམར་པོ་གཅིག་སྣེ་གཅིག་ལ་མཐུད་ནས་ཡོང་བའི་ན་ཟུགས་དེས་ང་དེ་རིང་ཧ་ཅང་གཙེས་ཤིང་མནར།
ཉེ་བའི་ལོ་ཤས་རིང་བཙན་བྱོལ་བོད་མིའི་ཁྲོད་དུ་བོད་ཀྱི་འཐབ་རྩོད་དང་། བོད་ཀྱི་ལོ་རྒྱུས་ལ་བོད་མི་རང་ཉིད་ཀྱིས་གད་ཆག་གཏོང་འགོ་ཚུགས་པ་ནི། “མགོ་བདེ་བརླག་འཚོང་”ཟེར་བའི་དཔེ་ལྟར། ཇི་འདྲའི་ཕམ་ཁའི་ངོ་གནོངས་དང་། ལོ་རྒྱུས་ཀྱི་ནག་ཉེས་ཆེན་པོ་ཞིག ང་ངོ་མ་ངུ་ན་འདོད། ངས་འདི་དག་གོ་མི་འདོད་ཅིང་། མཐོང་ན་མི་འདོད།
ཕུ་ནུ་མིང་སྲིང་རྣམ་པ། ངས་ཞུ་འབོད་ཅིག་བྱེད། བོད་ཀྱི་འགོ་དཔོན་དང་འབངས་མི་སུ་ཞིག་ཡིན་ཡང་བོད་ཀྱི་ལོ་རྒྱུས་དང་ལས་དབང་འབྲེལ་བའི་ཐ་སྙད་རེ་རེ་ཡིན་ཡང་། ལོ་རྒྱུས་ལ་བསམ་དགོས་པ་ལས། སྒེར་སེམས་དང་ཁེ་ཕན་ཉེ་ཚེ་བའི་དོན་དུ་བྱུང་ཟིན་པའི་ལོ་རྒྱུས་ལ་ཧོལ་རྒྱུགས་ཀྱིས་ཐ་སྙད་གསར་རྩོམ་དང་། ལོ་རྒྱུས་གསར་འགྲེལ་བྱས་ན་“གོས་ལ་རུང་ཡང་ལུས་ལ་མི་རུང་བའི་དཔེ་”ལྟར། ང་ཚོ་སྒེར་ལ་རུང་ཡང་བོད་དང་བོད་ཀྱི་ལོ་རྒྱུས་ལ་གཏན་ནས་མི་རུང་བས། ངེས་པར་དུ་གཟབ་དགོས།
དེ་མིན་“ར་སྤུའི་འུར་རྡོས་ར་ཡི་མགོ་བོ་བཅོམ་”པའི་དཔེ་ལྟར། ད་ལྟའི་ང་ཚོའི་གོམ་སྟབས་ནོར་བ་རེ་རེ་མ་འོངས་བོད་མི་རབས་ཀྱི་སྙིང་སྟོབས་དང་། རེ་འདོད། དབང་ཚད་དང་མདུན་ལམ་གྱི་བཀག་རྡོ་རུ་འགྱུར་སྲིད་ལ། ལྷག་པར་དགྲ་བོས་བོད་ཀྱི་ལོ་རྒྱུས་གསོད་པའི་ངན་གྲོགས་སུ་འགྱུར་ངེས་པས། ཕུ་ནུ་མིང་སྲིང་རྣམ་པ་ཡིད་གཟབ་གནང་རོགས། བོད་ཀྱི་འདས་མ་ད་གསུམ་ལ་སེམས་པ་འཇོག་རོགས།
ང་ཚོས་ད་ལྟ་ལོ་རྒྱུས་ཀྱི་བདག་དབང་རྩོད་མ་ཐུབ་ཀྱང་དེ་ངེས་པར་སྲུང་སྐྱོབ་དགོས་པ་ལས། ལོ་རྒྱུས་ལ་འཁྱོགས་བརྗོད་དང་། གོམ་པ་རེ་རེ་བཞིན་ལོ་རྒྱུས་ནག་གསུབ་ཀྱིས་དགྲ་བོར་བསྟུན་མཁས་དང་། དགྲ་བོའི་མངོན་འདོད་སྒྲུབ་ན། བོད་ད་ལྟའི་སྐྱ་ཆད་སྔོ་སྡུག་གི་སྐབས་སུ་བརྡ་འདེད་བྱེད་མཁན་མེད་རུང་། མ་འོངས་བོད་ཀྱི་མི་རབས་འཇོན་ནུས་དཔའ་སྤོབས་ཅན་ཚོས་ལོ་རྒྱུས་ཀྱི་ནག་ཉེས་དང་འགན་འཁྲི་ལ་རྩད་གཅོད་བྱ་ངེས་རེད་ལ། དེ་དུས་ལོ་རྒྱུས་ཀྱི་དེབ་ཐེར་ནང་དཀར་ནག་གི་ས་མཚམས་ཤིག་ངེས་པར་གཏོད་ངེས་རེད།
ང་ལ་བཙན་པོས་བསྐྲུན་པའི་རྒྱལ་ཁབ་ཅིག་བྱུང་མྱོང་ལ། མི་རབས་རིམ་བརྒྱུད་ཀྱིས་སྲུང་བའི་གཞུང་ས་ཞིག་དང་འཐབ་རྩོད་ཅིག་ཡོད་ཚར་བས། ད་བར་གྱི་རེ་བ་དང་བློས་གཏོང་སྟེ། མདོར་ན་ད་བར་གྱི་བོད་མིའི་འཐབ་རྩོད་དེ་མ་མཐའ་ཡང་སྡུག་གྱོང་མིན་པའི་ངོས་འཛིན་དང་། རེ་བཞག་ཞིག་གིས་བོད་རྒྱལ་ཁབ་སླར་གསོ་ཡོང་བའི་འདུན་པ་འཆང་ཡོད།
དེ་ནི་ངས་བོད་ཀྱི་མ་འོངས་པ་དང་བོད་ཀྱི་མི་རིགས་ལ་བཅོལ་བའི་ཡིད་ཆེས་དང་། རེ་བཞག སྨོན་འདུན་དང་། ཡོད་ཚད་ཡིན།
སྤྱི་ལོ ༢༠༡༨།༤།༢༥ སྟེ། ཀུན་གཟིགས་༸པཎ་ཆེན་དགེ་འདུན་ཆོས་ཀྱི་ཉི་མའི་འཁྲུངས་སྐར་ཉིན་ནིའུ་ཡོག་ནས་སྤོ་ཆུང་ཚང་དོན་གྲུབ་ལྷ་དར་གྱིས་སྤེལ་ལོ།། །།


text:
དང་པོ། རྨ་ཡི་ནང་རྒྱུད་གླིང་གྲགས་ལས། ཧྲིས་པ་གྱེར་མེད་སྤྲུལ་པ་ནི། རྨ་ར་ཨག་ཚོམ་རྨོག་ཐག་ཡོད། མཆན་འོག་གཡས་ན་རྨེ་བ་ཡོད། འ་ཞའི་མཚན་ཅན་བློ་གྲོས་མིང་། སྒོམ་སྒྲུབ་བྱས་པས་གྲུབ་ཐོབ་འོང་། ཞེས་བསླུ་མེད་ལུང་གིས་བསྔགས་པའི་འ་ཞ་འགྲོ་མགོན་བློ་གྲོས་རྒྱལ་མཚན་མཆོག་ནི། ཡུལ་གཡོར་པོའི་ས་ཆར་ཡབ་འ་ཞ་ཤེས་རབ་སེང་གེ་དང་། ཡུམ་རིན་ཆེན་བུ་འཁྲིད་གཉིས་ཀྱི་སྲས་སུ་ཕྱི་ལོ་༡༡༩༨རབ་བྱུང་གསུམ་པའི་བོད་ས་རྟ་ལོར་ངོ་མཚར་བའི་ལྟས་དུ་མ་དང་བཅས་ཏེ་སྐུ་འཁྲུངས། སྐུ་ན་ཆུང་དུས་ནས་ཤེས་རབ་རྣམ་པ་གསུམ་གྱི་རྩལ་ལྷན་སྐྱེས་སུ་རྫོགས་པས་འབྲི་ཀློག་འདོན་གསུམ་དང་རིག་པའི་གནས་སོགས་ལ་བསླབ་པ་ཙམ་གྱིས་ཚེགས་མེད་དུ་མཁྱེན་ཐུབ་པ་བྱུང་། སྔོན་སྦྱངས་སྟོབས་ཀྱི་ལས་འཕྲོ་སད་ནས་བོན་གྱི་གདན་ས་ཆེན་མོ་གཡས་རུ་དབེན་ས་ཁར། རང་གི་ཁུ་བོ་འགྲོ་མགོན་བདུད་རྩི་རྒྱལ་མཚན་བླ་རུ་བཏེགས་ནས། གབ་མཛོད་ས་གསུམ་དང་སྤྱི་སྤུངས་སྔགས་སེམས་སོགས་ཕྱི་ནང་གསང་བའི་བོན་སྡེ་ཇི་སྙེད་ཅིག་ལ་ཐོས་བསམ་སྒོམ་གསུམ་གྱི་ཉམས་ལེན་ཚུལ་བཞིན་བསྐྱངས། འགྲོ་མགོན་བདུད་རྩི་རྒྱལ་མཚན་དང་། བྲུ་སྟོན་དར་མ་གཉིས་མཁན་སློབ་བསྟེན་ནས་བསྙེན་རྫོགས་ཁྲིམས་ཆེན་གྱི་སྡོམ་པ་ནོས། སྐྱི་མཁར་གྱི་སློབ་དཔོན་མེ་སྟོན་ཞི་བའི་དྲུང་ནས་དབལ་ཕུར་སྡེ་སྐོར་དོན་གྱི་དབང་ཁྲིད་ཞུས། ཁྱད་པར་དུ་རྨ་སྟོན་ལྕམ་མེ་དང་དབྱིལ་སྟོན་ཁྱུང་རྒོད་རྩལ་བཅས་ཀྱི་དྲུང་ནས་གཏེར་བོན་ཡོངས་སུ་རྫོགས་པའི་དབང་དང་ཁྲིད་ལུང་མན་ངག་བཅས་ཞུས་ཏེ་བསྟན་པའི་བདག་པོར་གྱུར།
གཞན་ཡང་གཏེར་སྟོན་བརྒྱ་རྩའི་གཙོ་བོ་གཤེན་ཆེན་ཀླུ་དགའ་དང་། གཉན་འཐིང་ཤེས་རབ་རྡོ་རྗེ། གཞོད་སྟོན་དངོས་གྲུབ་གྲགས་པ། སྤྲུལ་སྐུ་ལུང་བོན་ལྷ་གཉན། རྨ་སྟོན་སྲིད་འཛིན། འོལ་སྒོམ་སོགས་ཀྱིས་གཏེར་ཞལ་ཕྱེས་པའི་བོན་སྡེ་གསེར་གྱི་ཡང་ཞུན་ལྟར་གྱུར་པ་རྣམས་ལ། གཟིགས་ཞིབ་ལྷུག་པོར་གནང་ནས་ཟབ་མོའི་དོན་རྣམས་མངོན་དུ་གྱུར་བར་མཛད།
གཉིས་པ། བསྟན་པའི་གསལ་བྱེད་དུ་སྤེལ་བའི་གཞུང་འགྲེལ་དང་ཆ་ལག་ཁག་ལ་མཚོན་ན། ཆུང་བ་ཆུ་སྦྱིན་ནས་ཆེ་བ་གསང་སྔགས་ཡན་ཆད་ལ་འགྲེལ་དང་ཆ་ལག་མ་སྤེལ་བ་ཞིག་མེད་ན་ཡང་། དུས་ཀྱི་གཉན་འཕྲང་ཁྲོད་བསྟན་པར་འགལ་རྐྱེན་ལན་མང་བྱུང་བའི་རྐྱེན་གྱིས་རྒྱལ་བའི་བཀའ་དང་རྗེས་འབྲེལ་བཀའ་བརྟེན་གྱིས་མཚོན་བོན་གྱི་གསུང་རབས་རྣམས་ལ་འཇིག་ཉེས་རིམ་པར་བྱུང་བར་བརྟེན། ཨ་ཁྲིད་ཐུན་མཚམས་སུམ་ཅུ་དང་། དབལ་གསས་ལས་རིམ་གྱི་གཞུང་དོན་འགྲེལ་བ་ཡིད་བཞིན་ནོར་བུ། ཁྲོ་འགྲེལ་གསལ་བྱེད་ཉི་མའི་འཁོར་ལོ་བཅས་མཚན་བྱང་ཙམ་ལས་མཇལ་སྐལ་དུ་མ་གྱུར།
གསུམ་པ། གཞུང་ལུགས་ལ་འཆད་ཉན་བྱེད་པའི་རིགས་པ་སྨྲ་བ་རྣམས་ལ་ཉེ་བར་མཁོ་ཞིང་རིན་ཐང་དང་ལྡན་པའི་གསུང་རྩོམ་ཁག་ཅིག་མཇལ་ཡུལ་དང་ཐོས་སྐལ་དུ་གྱུར་པ་ནི། ༡༽ཐེག་རིམ་གྱི་མཐའ་དཔྱོད་ཐེག་པ་ཆེ་ཆུང་གོང་འོག་རྣམ་པར་འབྱེད་པའི་གལ་མདོ་ངེས་པའི་གཏན་ཚིགས་དྲི་མེད་གསལ་སྒྲོན། ༢༽ བར་དོ་གནད་དོན་བཞི་པ། ༣༽ གགས་སེལ་གྱི་གདམས་པ་མུན་སེལ་སྒྲོན་མ། ༤༽སྔགས་ཀྱི་ལམ་རིམ་ཡོངས་རྫོགས་སྟོན་བྱེད་ཀྱི་གཞུང་རྩ་རྒྱུད་གསང་བ་བསེན་ཐུབ་ཀྱི་འགྲེལ་བ་ ཡིད་བཞིན་རྣམ་པར་བཀོད་པའི་རྒྱན། ༥༽ ཁྲོ་འགྲེལ་གསལ་བྱེད་ཉི་མའི་འཁོར་ལོ། ༦༽ མདོ་སྡེ་གསར་རྙིང་ལུང་གི་དགོངས་པ་བདུན་ཚིགས་སྤྱི་དྲིལ་ཉམས་སུ་ལེན་ཐབས། ༧༽ གསང་སྔགས་ལམ་གྱི་འཇུག་ཆོག་མུ་ཏིག་འཕྲེང་བ། ༨༽ ཞི་བའི་རྒྱུད་ཉམས་ལེན་ལྔ་སྐོར་སེ་དཀར་གྱི་སྙན་རྒྱུད་ལ་ཡི་གེར་བཏབ་པ། ༩༽ ཨ་ཁྲིད་ཐུན་མཚམས་སུམ་ཅུ་པ། ༡༠༽ ས་ལམ་གྱི་མཐའ་དཔྱོད་ཐེག་པ་ཆེན་པོ་ས་དང་ལམ་གྱི་རིམ་པ་རིན་པོ་ཆེ་འཕྲུལ་གྱི་ལྡེའུ་མིག ༡༡༽ མན་ངག་ལུང་གི་ཚད་མ་དང་རྣམ་འབྱེད་འཕྲུལ་ལྡེ་སོགས་ཀྱི་མཐའ་དཔྱོད་ཚད་མའི་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད། ༡༢༽ མཛོད་གནས་བཅུ་བདུན་གྱི་མཐའ་དཔྱོད་ལུང་མཚན་ཉིད་སྲིད་པའི་མཛོད་ཕུགས་ཀྱི་ཀླད་དོན་དང་ལུས་རྣམ་པར་བཞག་པའི་འགྲེལ་བ། ༡༣༽ ཁྲོ་བོ་སྐུ་གསུང་ཐུགས་ཀྱི་སྒྲུབ་ཐབས་ཀྱི་འགྲེལ་བ་གསལ་བྱེད་འཕྲུལ་གྱི་མེ་ལོང་། ༡༤༽དབལ་གསས་ལས་རིམ་གྱི་གཞུང་དོན་འགྲེལ་བ་ཡིད་བཞིན་ནོར་བུ་བཅས་གསུང་རབས་པོད་གྲངས་བཅུ་བཞི་རུ་གྲགས་པ་དེ་རྣམས་ཡིན་ནོ།།
བཞི་པ། སྐབས་འདིར་གླེང་བར་བྱ་བའི་གཞི་དངོས་ནི། དམ་པ་གང་ཉིད་ཀྱིས་མཛད་པའི་ཚད་མའི་སྙིང་པོ་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་བྱ་བའི་ཚད་མའི་བཀའ་བརྟེན་ཆེན་མོ་དེ་ཉིད་དོ། ཚད་མའི་བཀའ་བརྟེན་ཆེན་མོ་འདི་ཉིད། རོང་སྟོན་ཚུལ་སེང་གིས་ཉེ་བར་བསྐུལ་ཏེ་སྦྱར་བ་ཉིད་ཀྱི་འགྲེལ་ལས་གསལ་བ་ལྟར་ཡིན་ལ། ཚད་མ་རིག་པའི་གཏེར་མཛོད་ཆེན་པོ་འདི་ཉིད་བཀའ་བརྟེན་ཡིན་པར་བརྟེན། རྩིས་འགོ་རྣམ་པ་ལྔ་འམ་བདུན་དང་འབྲེལ་བའི་སྒོ་ནས་བརྩམས་པ་ཞིག་ཡིན་པར་གསལ། ཐོག་མར་གཞུང་འདི་ཉིད་མཛད་པའི་དཔོན་གསས་ནི ། ཕྱི་ལོའི་དུས་རབས་༡༢པའི་ཁོངས་སུ་འཁྲུངས་པའི་བོན་གྱི་སྤྱན་ལྡན་ཆེན་པོ་འ་ཞ་འགྲོ་མགོན་བློ་གྲོས་རྒྱལ་མཚན་ཞེས་བྱ་བ། ཕྱི་སོ་སོ་ཐར་པས་རྒྱུད་བསྡམས། ནང་གསང་བ་སྔགས་ཀྱི་ཐེག་པའི་གཞུང་བསྲངས། བློ་ཕུག་བླ་མེད་རྫོགས་པ་ཆེན་པོ་ལ་གཏད་པའི་སྡོམ་གསུམ་འགལ་མེད་ལམ་དུ་སློང་བའི་གཤེན་གྱི་དྲང་སྲོང་ཆེན་པོ། མདོ་སྔགས་སེམས་གསུམ་གྱིས་བསྡུས་པའི་གཞུང་ལུགས་རབ་འབྱམས་རྒྱ་མཚོ་ལ་མངའ་བསྙེམས་ཤིང་སྤྱན་དཀྱུས་རབ་ཏུ་ཡངས་པ། ཁྱད་པར་དུ་དབུ་ཚད་དང་གསང་སྔགས་ཀྱི་བོན་ལ་རྣམ་པར་དཔྱོད་པའི་བློ་གྲོས་ཀྱི་པད་མོ་རབ་ཏུ་བཞད་ཅིང་། གནའ་དེང་མཁས་གྲུབ་ཀུན་གྱིས་གདེང་འཇོག་འོས་པའི་རྒྱལ་བའི་གསུང་རབ་ཀྱི་དགོངས་དོན་རང་རྒྱུད་ལ་སྦྱར་ཏེ་འགྲེལ་བའི་གཡས་རུའི་རིགས་པ་སྨྲ་བའི་སེང་ཆེན་དུ་གྲགས་པ་དེ་ཉིད་ཡིན་ནོ།
གཉིས་པ་ཡུལ་གང་དུ་མཛད་པ་ནི། བོན་གྱི་གདན་ས་ཆེན་པོ་གཡས་རུ་དབེན་ས་ཁ་ཞེས། སྐལ་ལྡན་བརྒྱ་ཕྲག་དུ་མས་ལུང་དང་རིགས་པའི་འབེལ་གཏམ་རྟག་ཏུ་སྒྲོགས་ཤིང་མཁས་གྲུབ་ཀྱི་ཚང་ཆེན་བར་མ་ཆད་པར་བརྡོལ་བའི་གནས་མཆོག་དེ་ཉིད་དོ། གསུམ་པ་ཕྱོགས་གར་གཏོགས་པ་ནི། བོན་སྒོ་བཞི་མཛོད་དང་ལྔ་ཡི་ནང་ནས། མཐོ་ཐོག་སྤྱི་རྒྱུག་མཛོད་ཀྱི་བོན་ཏེ། སྒོ་བཞི་ཀུན་ལ་རྒྱུག་ཅིང། མཐར་ཐུག་སྣང་ལ་རང་བཞིན་མེད་པའི་དོན་གཏན་ལ་འབེབ་པར་བྱེད་པའོ། སྡེ་སྣོད་གསུམ་གྱི་ནང་ནས། མངོན་པའི་སྡེ་སྣོད་གྱི་ཁོངས་སུ་གཏོགས་ཏེ། བསླབ་པ་ཤེས་རབ་ཀྱི་བསླབ་པ་བརྗོད་བྱའི་གཙོ་བོར་སྟོན་པའི་གཞུང་ཡིན་པའི་ཕྱིར་རོ། རིག་པའི་གནས་ལྔ་ཡི་ནང་ནས། སྒྲ་རིག་པའི་ཁོངས་སུ་གཏོགས་ཏེ། སྒྲ་རིག་པའི་འབུམ་སྡེ་གསུམ་གྱི་ནང་ནས་སྒྲ་ཚད་ཀྱི་རྩོད་འབུམ་ཁྲ་བོའི་ཁོངས་ནས་བྱུང་བ་ཡིན་པའི་ཕྱིར་རོ། བཞི་པ་རྒྱུད་གང་ལས་བཏུས་པ་ནི། རིག་པའི་གཏེར་མཛོད་དེ་ཉིད་ལས། ཀུན་ལས་བཏུས་པ་རིག་པའི་གཏེར་མཛོད་ཅེས། བདེར་གཤེགས་རྒྱལ་བའི་དགོངས་ལུང་མཐའ་དག་དང། རབ་གསལ་འཕགས་པའི་མན་ངག་བཅུད་དུ་འདྲིལ། ཞེས་པའི་ལུང་གི་བསྟན་དོན་ལྟར། སྟོན་པ་སངས་རྒྱས་ཀྱིས་གསུངས་པའི་སྒྲའི་འབུམ་གསུམ་དང། ཚད་མ་སྡེ་བདུན། གཞན་ཡང་ཞང་བོད་ཀྱི་མཁས་གྲུབ་ཆེན་པོ་བླ་ཆེན་དྲན་པ་ནམ་མཁས་མཛད་པའི་རྣམ་འབྱེད་འཕྲུལ་ལྡེ་དང། ལི་ཤུའི་མན་ངག་ལུང་གི་ཚད་མ། ཤ་རའི་གལ་མདོ་སོགས་ཀྱི་དགོངས་དོན་ཇི་བཞིན་བླངས་ཏེ་བཏུས་པར་མཛད་པའོ། ལྔ་པ་མཚན་ལ་ཇི་ལྟར་གསོལ་བ་ནི། ཚད་མའི་སྙིང་པོ་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་བྱ་བ་ཡིན། དེ་ཡང་སེམས་ཅན་ཐམས་ཅད་ཀྱི་བདེ་སྡུག་ནི་དེ་ཁོ་ན་ཉིད་ཀྱི་དོན་རྟོགས་པ་དང་མ་རྟོགས་པ་ལས་བྱུང་བར་གསུངས་ཤིང། དེ་ཁོ་ན་ཉིད་ཀྱི་དོན་རྟོགས་པར་བྱེད་པའི་ཐབས་ལ་ཐམས་ཅད་མཁྱེན་པས་བོན་གྱི་སྒོ་མོ་བརྒྱད་ཁྲི་བཞི་སྟོང་དུ་གསུངས་ཀྱང་། དེ་རྣམས་ཀྱི་དོན་ཚུལ་བཞིན་དུ་འགྲེལ་ཞིང་ཤེས་བྱའི་གནས་ལུགས་འཇལ་བར་བྱེད་པ་ལ་ཚད་མ་ནི་སྙིང་པོ་ལྟ་བུ་གྱུར་པས་ན། ཚད་མའི་སྙིང་པོ་དེ་ཁོ་ན་ཉིད། ཅེས་དང་། ཀུན་ལས་བཏུས་པ་རིག་པའི་གཏེར་མཛོད། ཅེས་བྱ་བ་ནི། མདོ་སྔགས་སེམས་གསུམ་གྱིས་མཚོན་སྔགས་སེམས་ཀྱི་གཞུང་ལུགས་རྒྱ་མཚོ་ལྟར་རྒྱ་ཆེ་ཞིང་གཏིང་ཟབ་པའི་ནང་ནས། དེ་ཁོ་ན་ཉིད་ཀྱི་དོན་གཏན་ལ་འབེབ་པར་བྱེད་པའི་ཚད་མའི་རྣམ་བཞག་ལ། རྩ་བའི་དབང་དུ་བྱས་ན། ཚད་མ་གསུམ་དང་། དེ་ལས་རྒྱས་པར་ཕྱེས་ན་ཚད་མ་དྲུག་གི་རིམ་པ་གུད་དུ་བཞུགས་པ་རྣམས་དང་།
ཁྱད་པར་དུ་རིན་པོ་ཆེ་ཡི་གཏེར་དང་འདྲ་བའི་གནས་སྐབས་དང་མཐར་ཐུག་གི་རིག་པ་ཚད་མའི་བོན་སྡེ་རྣམས་ཕྱོགས་གཅིག་ཏུ་སྤུངས་པའི་རིག་པའི་མཛོད་ཆེན་འདི་ཉིད་ཡིན་པས། དཔེ་དོན་གཉིས་དང་འབྲེལ་བའི་སྒོ་ནས་མཚན་གྱི་རིམ་པ་དེ་ཉིད་གསོལ་བ་ཡིན་ནོ། དྲུག་པ་དོན་ཆེད་དགོས་པ་ཅིའི་དོན་དུ་མཛད་པ་ནི། བདེ་ལེགས་དང་བདེ་ལེགས་ཆེན་པོའི་གོ་འཕང་ཐོབ་པར་བྱེད་པ་ལ། འཁོར་འདས་སྤང་བླང་གི་རྣམ་བཞག་ཚུལ་བཞིན་དུ་ཤེས་དགོས། དེ་ལྟར་རྒྱུ་མཚན་དང་སྦྲེལ་ཏེ་འཇུག་ལྡོག་གི་རིམ་པ་ལ་མཁས་པར་བྱེད་པ་དེ་ཉིད། ཡིན་ལུགས་ཚུལ་བཞིན་དུ་དཔྱོད་པའི་རིག་པ་ཚད་མ་དང་རྒྱལ་འཕགས་ཀྱི་བཀའ་ལུང་ཟབ་མོ་དེ་དག་གཞི་རྩར་འཇོག་པ་ལ་བརྟེན་ནས་འབྱུང་དགོས་པ་ཡིན་པས་ན་དེ་ལྟར་རོ། རྒྱུ་མཚན་དེ་དག་གི་ཕྱིར་མཐར་གཏུགས་ན་འཁོར་འདས་ཀྱི་མཚན་ཉིད་ཤེས་པ་གལ་ཆེ་བ་ཤེས་བྱེད་དུ། བོན་གྱི་སྤྱན་ལྡན་ཆེན་པོས་ཀུན་བཏུས་ལེའུ་བརྒྱད་ཀྱི་ཐ་མར་མཚན་མཚོན་གཞི་གསུམ་གྱི་རྣམ་བཞག་དེ་ཉིད་བསྟན་པ་ཡིན་ལ། རྗེ་བདག་ཉིད་ཆེན་པོས་ཤེས་པར་བྱ་བའི་ཡུལ་གྱི་དབང་དུ་བྱས་ནས། ལེའུ་དང་པོའི་ཁོངས་སུ་བསྡུས་ཏེ་བསྟན་པ་ཡིན་ནོ། རྣམ་པ་གཅིག་ཏུ་ན། སངས་རྒྱས་གཡུང་དྲུང་བོན་གྱི་བསྟན་པ་རིན་པོ་ཆེ་འདི་ཉིད་ལ། མ་རྟོགས་པ་དང་ལོག་པར་རྟོག་པ་དང་ཐེ་ཚོམ་ཡིད་གཉིས་ཀྱི་དབང་གིས་རྒོལ་བར་འགྱུར་པའི་ཚེ། ཚད་མའི་རིག་ལམ་ལ་བརྟེན་ནས་དགག་བཞག་སྤོང་གསུམ་དང་འབྲེལ། ཡིན་ལུགས་ཅི་བཞིན་གོ་བརྡ་སྤྲོད་དགོས་པས་ནའོ། བདུན་པ་དེ་ལྟར་མཛད་པའི་ཡོན་ཏན་ནི། རྒྱལ་བའི་གསུང་རབ་ཀྱི་དགོངས་དོན་བདེ་བླག་ཏུ་རྟོགས་པ་ལ་བརྟེན་ནས། ཡང་དག་ངེས་པའི་ལམ་ལ་འཇུག་པར་འགྱུར་བ་དང་། བློ་སྒྲོམ་རྨོངས་པའི་ཐ་རམས་ཀྱི་སྒོ་མོ་འབྱེད་པར་མཛད་པ་དང་། ལེགས་པ་ཀུན་འབྱུང་གི་ཡོན་ཏན་བསྐྱེད་པར་མཛད་པ། མྱང་འདས་ཐར་པའི་གྲོང་དུ་བསྐྱོད་པར་མཛད་པ། སྣ་ཚོགས་དྲི་མ་མེད་པའི་ཡེ་ཤེས་ཀྱི་ཚོགས་རྣམས་རྒྱས་པར་མཛད་པ། མི་རྟོག་ཤེས་རབ་ཀྱི་སྣང་བ་འདྲེན་པར་བྱེད་པ། མཐའ་བྲལ་གཡོ་མེད་ཀྱི་ངང་ལ་མཉམ་པར་མཛད་པ། མཐར་ཐུག་འདས་པ་ཆེན་པོའི་དངོས་གྲུབ་བསྙེམས་ཏེ། སྒྲིབ་གཉིས་གཡུལ་ལས་རྣམ་པར་རྒྱལ་བའི་ཡོན་ཏན་དགུ་དང་ལྡན་པའི་ཚུལ། ཀུན་ལས་བཏུས་པ་རིག་པའི་གཏེར་མཛོད་ལས། དེ་ལྟར་ཟབ་འབྲས་ལེགས་པའི་གཞུང་ལུགས་ལ། ཞེས་པ་ནས། དེ་ལྟའི་ཡོན་ཏན་རྣམ་པ་ཀུན་ལྡན་པའི། ཀུན་ལས་བཏུས་པ་རིག་པའི་གཏེར་མཛོད་འདི། ཞེས་པའི་བར་གསལ་བར་བསྟན་པ་ལྟར་བཀོད་པ་ཡིན་ནོ།
ལྔ་པ། དེ་ལྟར་རྨད་དུ་བྱུང་བའི་ཚད་མའི་སྙིང་པོ་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་བྱ་བའི་ཚད་མའི་འགྲེལ་ཆེན་འདི་ནི། ཡ་ཐོག་ཞང་བོད་ཀྱི་མཁས་པ་རྣམས་ཀྱིས་མཛད་པའི་ཚད་མ་རིག་པའི་གཞུང་ཆེན་ཁག་ལ་གཞི་བཅོལ་ནས་བརྩམས་གནང་བ་སྟེ། རྩ་བའི་ས་བཅད་གསུམ་དང་ལེའུ་བརྒྱད་ལས་གྲུབ་པའི་བདག་ཉིད་ཅན་ཞིག་ཡིན། འགྲེལ་ཆེན་འདི་ཉིད་ཀྱི་ཐུན་མོང་མ་ཡིན་པའི་ཁྱད་བོན་ནི། གཞན་ཟེར་དང་རྗེས་ཟློས་སོགས་ཀྱིས་མ་སླད་པ་ཙམ་དུ་མ་ཟད། རྒྱུ་མཚན་དང་ལྡན་པའི་ཐོག་ནས་ཐུན་མོང་མ་ཡིན་པའི་བློ་རིག་ཀྱི་རྣམ་བཞག་དང་། མཚུངས་ལྡན་གྱི་རྣམ་བཞག། རྫས་ལྡོག་གི་རྣམ་བཞག། ཐལ་འགྱུར་དང་རྟགས་ཀྱི་རྣམ་བཞག། མངོན་འགྱུར་དང་ལྐོག་གྱུར་གྱི་རྣམ་བཞག། མཚན་མཚོན་གཞི་གསུམ་གྱི་རྣམ་བཞག་བཅས་འཕྲོས་སྦྱོར་གྱི་རིམ་པ་ཙམ་མིན་པར་མཐའ་དཔྱོད་ཀྱི་སྡོམ་ཚིག་ཏུ་སྤེལ་ནས་བཀོད་ཡོད། གཞན་ལུགས་དགག་པའི་ཁོངས་གཞན་སྡེའི་སྡེ་བདུན་གྱི་གཞུང་དང་། ས་པཎ་གྱི་ཚད་མ་རིགས་གཏེར་དུ་གསལ་བའི་རང་ལུགས་སུ་བཞག་པ་འགའ་ཞིག་ལ་དགག་སྒྲུབ་ནན་པོ་གནང་ཡོད།
གཞན་ཡང་ཆ་བཞག་དང་རིགས་གནས་མཚོན་བྱས་ཁྱད་པར་དུ་བྱས་པ་རྣམས་གཏན་ནས་མི་མངོན་ལ། ཚིག་དོན་གཉིས་ཀྱི་ནང་ནས་གཙོ་བོ་དོན་གྱི་ཆ་ནས་འགྲེལ་བར་མཛད་པ་ཞིག་ཡིན། ལེའུ་དང་པོའི་ཁོངས་སུ་མཆོད་བརྗོད་དང་གླེང་གཞི། ཤེས་པར་བྱ་བ་ལ་ཡུལ་གསུམ་གྱི་རང་བཞིན་དང་། ཤེས་བྱེད་བློ་ཡི་རང་བཞིན་ལ་རྟོག་པ་དང་རྟོག་མེད། བློ་རིག་བརྒྱད་དང་ཚད་མིན་གྱི་བློ་ལྔ་བཅས་ཀྱི་རྣམ་བཞག་སོགས་བསྟན། ལེའུ་གཉིས་པའི་ཁོངས། ཚད་མ་སྤྱི་ཡི་རང་བཞིན་དང་། དགག་སྒྲུབ་དང་རྫས་ལྡོག། རྫས་ཡོད་དང་བཏགས་ཡོད། བརྗོད་བྱ་དང་རྗོད་བྱེད། དངོས་རྟོགས་དང་ཤུགས་རྟོགས། སྤྱི་དང་བྱེ་བྲག དགག་སྒྲུབ་ཀྱི་དངོས་ཤུགས་རྟོགས་ཚུལ། མངོན་རྗེས་ལ་ལོག་རྟོག་དགག་པའི་རིམ་པ་བཅས་གསལ་བར་བསྟན། ལེའུ་གསུམ་པའི་ཁོངས་རྒྱལ་བའི་བཀའ་ཚད་མ་དང་། ལུང་ཚད་མ་གཉིས་ཀྱི་རྣམ་བཞག་རྒྱས་པར་གསུངས། ལེའུ་བཞི་པའི་ཁོངས་མངོན་རྗེས་གཉིས་ཀྱི་དབྱེ་གཞིར་གྱུར་པའི་རིག་པ་ཚད་མའི་རྣམ་བཞག་སྤྱི་དང། ནང་གསེས་མངོན་སུམ་ཚད་མའི་རིམ་པ་བཅས་བཤད། ལེའུ་ལྔ་པའི་ཁོངས་རྗེས་དཔག་ཚད་མའི་མཚན་ཉིད་དང་བསྒྲུབ་བྱའི་སྐོར། རྗེས་དཔག་གི་སྒྲ་འཇུག་ཚུལ་གྱི་བཤད་པ། བོན་ཅན་གྱི་བཤད་པ། མཐུན་ཕྱོགས་དང་མི་མཐུན་ཕྱོགས་ཀྱི་བཤད་པ། རྟགས་ལྟར་སྣང་ལས་འཕྲོས་པའི་འགལ་དང་མ་ངེས་མ་གྲུབ་གསུམ་གྱི་རྣམ་བཤད་དང་། རྟགས་ཀྱི་བྱེད་ལས། འགལ་འབྲེལ་དང་། ཡང་དག་པའི་རྟགས་ཀྱི་རྣམ་དབྱེ་བཅས་གསལ། ལེའུ་དྲུག་པའི་ཁོངས་རང་དོན་རྗེས་དཔག་དང་དགག་སྒྲུབ་ཀྱི་རྟགས་གཉིས་པོའི་སྐོར་ཁ་གསལ་བྱས། ལེའུ་བདུན་པའི་ནང་གཞན་དོན་རྗེས་དཔག་དང་། རྗེས་དཔག་གི་བསལ་བ། རྒོལ་བའི་རྣམ་བཞག རྩོད་ངག ཐལ་འགྱུར་བཅས་གསུངས། ལེའུ་བརྒྱད་པའི་ནང་མཚན་མཚོན་གཞི་གསུམ་གྱི་བཤད་པ་དང་། མཚན་ཉིད་ཀྱི་རྣམ་བཞག། མཚོན་བྱའི་རང་བཞིན། མཚན་གཞི་ཡི་རང་བཞིན། མཚན་མཚོན་གཞི་གསུམ་གྱི་འབྲེལ་ཚུལ་དང་། མཚོན་ཚུལ། འགལ་མཚུངས། མཚན་མཚོན་འཁྲུལ་པ་སྤོང་བའི་རིམ་པ་བཅས་ལེགས་པར་གཏན་ལ་ཕབ་ནས་བསྟན། ལེའུ་བརྒྱད་པོ་དེ་དག་མདོར་དྲིལ་ན། རྩ་བའི་ས་བཅད་གསུམ་གྱི་ཁོངས་སུ་འདུ་བ་སྟེ། རྩ་བའི་ས་བཅད་དང་པོ་ཤེས་པར་བྱ་བ་ཡུལ་གྱི་རང་བཞིན་ཁོངས་ལེའུ་དང་པོ་དང་། རྩ་བའི་ས་བཅད་གཉིས་པ་ཤེས་པར་བྱེད་པ་ཡུལ་ཅན་གྱི་རང་བཞིན་ཁོངས་ལེའུ་གཉིས་པ་ནས་ལེའུ་བདུན་པའི་བར་ཆ་ཚང་དང་། རྩ་བའི་ས་བཅད་གསུམ་པ་དེ་དག་གི་རང་བཞིན་མཚན་མཚོན་གཞི་གསུམ་གྱི་རང་བཞིན་གཏན་ལ་དབབ་པའི་ཁོངས་ལེའུ་བརྒྱད་པ་ཆ་ཚང་བསྡུས་ཡོད།
དྲུག་པ། དེས་ན་བསྟན་པ་ཕྱི་དར་གྱི་དུས་སུ་མཁས་པ་དང་གྲུབ་པའི་རྒྱལ་མཚན་འཛིན་པའི་སྐྱེས་བུ་ཆེན་པོ་བསམ་གྱིས་མི་ཁྱབ་པ་ཞིག་བྱོན་མྱོང་ཡང་། ཟབ་པ་དང་རྒྱ་ཆེ་བའི་གཞུང་དོན་འགྲེལ་བ་ལ་ཐོག་པ་མེད་པའི་རྣམ་པར་དཔྱོད་པའི་བློ་གྲོས་ཀྱི་འདབ་བརྒྱ་བཞད་པ་ནི། བློ་གྲོས་ཀྱི་བདག་ཉིད་བྲུ་སྟོན་ཉི་རྒྱལ་དང་། འ་ཞ་འགྲོ་མགོན་བློ་གྲོས་རྒྱལ་མཚན། སྐྱབས་ཀྱི་སྟོན་པ་རིན་ཆེན་འོད་ཟེར། རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་རྣམས་ཡིན། འོན་ཀྱང་གཞུང་དོན་ཁག་ལ་མཐའ་དཔྱོད་ཀྱི་སྡོམ་ཚིག་དང་དགག་བཞག་སྤང་གསུམ་གྱི་རིམ་པ་དང་འབྲེལ་ནས། ཐུན་མོང་མ་ཡིན་པའི་རིག་པའི་རང་རྩལ་ངོམ་པར་ནུས་པའི་སྐྱེས་བུ་ཆེན་པོ་དེ་ནི། གཡས་རུའི་རིགས་པ་སྨྲ་བའི་སྟོན་པ་བཅོ་བརྒྱད་ཀྱི་ཁོངས་ནས་སྟོན་པ་བརྒྱད་པ་བོན་གྱི་སྤྱན་ལྡན་ཆེན་པོ་འ་ཞ་འགྲོ་མགོན་བློ་གྲོས་རྒྱལ་མཚན་དུ་གྲགས་པ་དེ་ཉིད་ལས་མ་འདས་སོ། སྨན་རིའི་མཁན་རབས་ཉེར་གཉིས་པ་ཀུན་མཁྱེན་ཉི་མའི་དབང་པོས། གསང་སྔགས་དང་དབུ་ཚད་ཀྱི་བོན་ལ་མངའ་བསྙེམས་པ་འ་ཞ་འགྲོ་མགོན་བློ་གྲོས་རྒྱལ་མཚན་ཞེས་བསྔགས་པར་མཛད་པ་མ་ཟད། བདག་ཉིད་ཆེན་པོས་མཛད་པའི་གབ་འགྲེལ་ཀུན་བཟང་དགོངས་རྒྱན་ལས་ཀྱང་། ལུང་རིགས་ཀྱི་དབང་ཕྱུག་ཁྱུང་གི་རྒྱལ་མཚན། བསྟན་པའི་མངའ་བདག་རྗེ་བཙུན་ཆེན་པོ། བློ་གྲོས་ཀྱི་གཏེར་ཆེན་བྲུ་སྟོན་ཉི་རྒྱལ། བསླབ་གསུམ་གྱི་དབང་ཕྱུག་གཡོར་པོ་མེ་དཔལ། ལུང་རིགས་ཀྱི་མངའ་བདག་མཁས་པ་གཉོས་རྒྱལ། དྲི་མེད་ཀྱི་སྤྱན་ལྡན་བདུད་རྩི་རྒྱལ་མཚན། འཕྲིན་ལས་ཀྱི་རྒྱ་མཚོ་འགྲོ་མགོན་བློ་གྲོས་ཞེས་བསྔགས་པར་མཛད་པ་དེ་ལྟར་རོ། །
བདུན་པ། རྗེས་འཇུག་བུ་སློབ་གྱི་གྲོལ་ཚུལ་དང་དགོངས་པ་བོན་དབྱིངས་སུ་གཤེགས་པའི་ཚུལ་ནི། དམ་པ་འདི་ཉིད་བྲུ་ཡི་གདན་ས་ཆེན་མོ་གཡས་རུ་དབེན་ས་ཁར་གབ་མཛོད་ས་གསུམ་གྱིས་མཚོན་གཞུང་ཆེན་རྣམས་ཀྱི་འཆད་ཁྲིད་བསྐྱངས་ཏེ། ཞལ་སློབ་བརྒྱ་ཕྲག་གི་གྲངས་ལས་བརྒལ་ན་ཡང་། མཁས་པའི་བྱ་བ་རྣམ་པ་གསུམ་དང་ལྡན་པའི་ཞལ་སློབ་མཆོག་ཏུ་གྱུར་པ་རྣམས་ནི། གཡས་རུ་དབེན་ས་ཁར་བྲུ་སྟོན་འདུལ་བ་རྒྱལ་མཚན་དང་། ལ་སྟོད་དུ་བྲུ་སྟོན་ཚུལ་ཁྲིམས་རྒྱལ་མཚན། མདོ་ཁམས་དུ་ཁྲོ་ཚང་ཚུལ་ཁྲིམས་རྒྱལ་མཚན། མཇེད་ཀྱི་དར་ལྡིང་དུ་གཤེན་སྟོན་བློ་གྲོས་རྒྱལ་མཚན་དང་བཞིའོ། དེ་ལྟར་འཕྲིན་ལས་ཀྱི་མཛད་པ་རྒྱ་ཆེར་བསྐྱངས་ནས་དགུང་གྲངས་དྲུག་བཅུ་རེ་དྲུག་ཕྱི་ལོ་༡༢༦༣རབ་བྱུང་བཞི་པའི་ཆུ་མོ་ཕག་གི་ལོར་འདིར་སྣང་གི་བཀོད་པ་བསྡུས་ནས་བོན་ཉིད་དག་པའི་དབྱིངས་སུ་ཞི་བར་གཤེགས་པའོ། །
སྨན་རིའི་བཤད་སྒྲུབ་མཁན་པོ་དགེ་བཤེས་ཉི་མ་དོན་འགྲུབ་ཀྱིས་མཛད།
1,998 total views, 1 views today


text:
མི་དམངས་དྲ་བའི་འཕྲིན། ཟླ་12ཚེས་7ཉིན་མཚོ་སྔོན་ཞིང་ཆེན་གྱིས་རྒྱལ་མཚམས་ནས་འགྲོ་འོང་བྱེད་པའི་རྒྱལ་ཡོངས་ཀྱི་དོ་དམ་ཆ་འཕྲིན་མ་ལག་ཁྱོན་ཡོངས་ནས་སྤྱོད་འགོ་ཚུགས་ཤིང་། སྤྱོད་འགོ་ཚུགས་པའི་ཉིན་དེར་ཕྱི་རྒྱལ་(རྒྱལ་མཚམས་ནས་སྒྲོལ་མཁན)དུ་འགྲོ་མཁན་མི་ཐེངས་816གི་ལག་ཁྱེར་བདག་སྤྲོད་བྱས་པ་རེད། དེའི་རིང་མ་ལག་གི་འཁོར་སྐྱོད་བརྟན་པོ་ཡོད་པ་རེད། ཚད་ལེན་ཞིབ་རྩིས་བྱས་པ་བརྒྱུད་མ་ལག་གསར་པ་སྤྱོད་འགོ་ཚུགས་རྗེས་ཞིང་ཆེན་ཡོངས་ཀྱི་རྒྱལ་མཚམས་ནས་འགྲོ་འོང་བྱེད་མཁན་ལ་འགྲོ་ལུགས་གཉེར་སྐབས་མྱུར་ཚད་30%མགྱོགས་སུ་ཕྱིན་ནས་མང་ཚོགས་ལ་ལག་ཁྱེར་གཉེར་བའི་དུས་ཚོད་གསུམ་ཆ་གཅིག་ཐུང་དུ་ཕྱིན་ཡོད་པ་རེད།
རྒྱལ་མཚམས་ནས་འགྲོ་འོང་བྱེད་པའི་རྒྱལ་ཡོངས་ཀྱི་དོ་དམ་ཆ་འཕྲིན་མ་ལག་གིས་རྒྱལ་མཚམས་ནས་འགྲོ་འོང་བྱེད་པའི་གྲངས་གཞི་བསྡུ་སྒྲིལ་གཏིང་ཟབ་བྱས་ཏེ་རྒྱལ་ཡོངས་སུ་ལག་ཁྱེར་གཉེར་བའི་ཆ་འཕྲིན་ཐོན་ཁུངས་མཉམ་སྤྱོད་བྱ་རྒྱུ་ཡིན་པས། གྲངས་གཞི་དབྱེ་ཞིབ་དང་ལས་སྒོ་མཉམ་སྒྲུབ་ཀྱི་ལས་ཕྱོད་ཁྱོན་ཡོངས་ནས་མཐོ་རུ་འགྲོ་རྒྱུ་དང་། རྒྱལ་མཚམས་ནས་འགྲོ་འོང་བྱེད་མིའི་ཆ་འཕྲིན་དོ་དམ་ཆུ་ཚད་མཐོ་རུ་འགྲོ་རྒྱུ། གཞན་ཡང་མ་ལག་ལག་རྩལ་གཅིག་གྱུར་དང་། ལས་སྒོ་གཉེར་བའི་རྣམ་པ་གཅིག་གྱུར། མང་ཚོགས་ཞབས་ཞུའི་ཚད་གཞི་གཅིག་གྱུར་བཅས་བྱུང་བས། སླད་ཕྱིན་མང་ཚོགས་ཀྱིས་ཡུལ་གཞན་ནས་རྒྱལ་མཚམས་སྒྲོལ་བའི་ལས་སྒོ་སྣ་ཚོགས་ཀྱི་འགྲོ་ལུགས་གཉེར་རྒྱུ་དང་མི་སྒེར་གྱི་འབྲེལ་ཡོད་ཆ་འཕྲིན་འདྲི་རྩད་བྱེད་པར་རྨང་གཞི་བཏིངས་ཡོད། མ་ལག་གསར་པར་ཞིབ་བཤེར་བྱེད་ནུས་ཆེན་པོ་ལྡན་པས་དེ་སྤྱད་པ་ལས་སྐར་ཁུང་གི་ལས་དོན་མི་སྣའི་ལས་འབོར་ཉུང་དུ་དང་ལག་ཁྱེར་གཉེར་སྐབས་མང་ཚོགས་སྒུག་ཡུན་ཐུང་དུ་སོང་ནས་ཞབས་ཞུའི་སྤུས་ཚད་མཐོ་རུ་དང་ལས་སྒྲུབ་ལས་ཕྱོད་གཉིས་ཀ་སྔར་བས་ཆེ་རུ་འགྲོ་རྒྱུ་རེད།


text:
ཡུལ་གྱི་ཆགས་སྟངས་ནི། སྤི་ཏི་ཡུལ་གྲུ་མང་ཆེ་བ་ཧི་མ་ལ་ཡའི་རི་བོ་ཆེན་པོ་ག་གེ་མོའི་གཞུང་ཆེན་ནང་དུ་སྤི་ཏིའི་གཙང་པོ་ཞེས་པའི་འབབ་རྒྱུན་གྱི་གཡས་གཡོན་ནས་རིམ་རྒྱུད་དུ་གནས་ཡོད་པ་དང༌། གོ་མིག་དང༌། ཡིད་ཁྱི། ལང་རྫ་ལ་སོགས་པ་ཡུལ་ཉུང་ཤས་ཤིག་སྤི་ཏི་གཙང་པོའི་གཡས་གཡོན་ལ་མོའི་རྩེ་རྒྱབ་ཏུའང་གནས་ཡོད་པ་རེད། དེ་ཡང༌། སྤི་ཏི་གཙང་པོ་ནི་ཡུལ་མང་པོ་ནས་ཆུ་ཕྲན་ཆུང་ཆུང་མང་དག་ཅིག་འབབ་ཅིང་འདུས་པའི་གཙང་པོ་ཞིག་ཡིན་པ་ལས། སྤི་ཏི་གཙང་པོའི་འབྱུང་ཁུངས་མཚོ་དང་མཚེའུ་ཨ་མའམ་ལྟེ་གནས་ཆེ་ཤོས་ཀྱི་མཚོ་ཕུགས་འཚོལ་རྒྱུ་ཡོད་པར་མི་སྣང་ཞིང༌། དེ་ཡང་དཀྱིལ་གྲོང་དང༌། སུམ་གླིང༌། རང་རིག དཀར་མཛེས་གྲོང་ཚོ་སོགས་ས་ཕྱོགས་རི་ཀླུང་གཡས་གཡོན་ཚང་མ་ནས་ཆུ་དང་ཆུ་ཕྲན་མང་དག་འདུས་བསྡོམས་བྱས་ཏེ་སྤི་ཏི་གཙང་པོ་ཞེས་པའི་མིང་བྱང་ཐོད་ཏུ་བཅིངས་ནས་རྒྱང་རིང་དུ་བཞུད་ཀྱི་ཡོད་ཚོད་རེད་འདུག དཔེར་ན། རང་རིག་ནས་འབབ་པའི་ཆུ་ཕྲན་དང༌། དཀྱིལ་བར་ཕྱོགས་ནས་འབབ་པའི་ཆུ་ཕྲན། རྒྱུན་ཏི་ནས་འབབ་པའི་ཆུ་ཕྲན། གཉུག་ལུང་ནས་འབབ་པའི་ཆུ་ཕྲན། བློ་གསར་ནས་འབབ་པའི་ཆུ་ཕྲན་སོགས་རི་ཁུག་མང་པོ་ནས་འབབ་པའི་ཆུ་ཕྲན་དེ་དག་ཆེ་ཆུང་ལའང་ཕལ་ཆེར་འདྲ་ཞིང་མཉམ་ལ། གང་ལྟར་སྤི་ཏི་གཙང་པོ་ནི་ཆུ་ཕྲན་གྱི་རྩ་ལག་ཕྱོགས་འདུས་བྱུང་བའི་ཆུ་བོ་ཞིག་རེད་འདུག སྤི་ཏི་གཙང་པོ་ནི་མི་རིང་བར་གཤམ་དུ་ཁ་འབབ་གྲོང་ཚོ་དང་ཉེ་ཕྱོགས་ནས་གླང་ཆེན་ཁ་འབབ་དང་མཉམ་འདྲེས་ཀྱིས་ལང་ལོང་དང་གསུང་སྙན་དར་དིར་དུ་སྒྲོག་བཞིན་ལ་ཀླུང་དུ་མའི་འཕྲང་ལམ་འཕྲེད་དུ་བཅད་དེ་རྒྱང་རིང་གི་ཐང་ཆེན་ན་རྒྱུ་བ་དངོས་སུ་མཐོང་མྱོང་ཡོད། ཨེ་མ། ཆུ་བོ་འདི་ལྟ་བུ་ནི་བཞུད་ལམ་རྩུབ་ཅིང་དོག་ལ། གྱ་གྱུར་ཆེ་བའི་ལམ་ཐག་རིང་པོ་འདི་དག་ཚང་མ་སྦྲུལ་མདུད་ཞིག་པ་ལྟར་བདེ་བླག་གི་ངང་ནས་ཕ་རོལ་ཏུ་རྒལ་ཅིང་ལྷོད་མེར་རྒྱུ་བ་འདི་ཡིས། གདོང་དམར་བའི་རིགས་རྒྱུད་ཀྱིས་དཀའ་སྡུག་གི་འཕྲང་ལམ་ཡོད་ཚད་ཁྱད་དུ་བསད་དེ། འོད་ཞགས་ཀྱིས་ཡོངས་སུ་འཚུབ་པའི་མ་འོངས་ཕུགས་བསམ་གྱི་ཐང་ཆེན་ལ་བགྲོད་ཐུབ་པའི་མཚོན་རྟགས་ཤིག་ལོས་ཡིན་སྙམ་པའི་སེམས་ངོར་ཚོར་སྣང་ཞིག་དབང་མེད་དུ་རྒོད།
སྐབས་འདིར། དཀར་མཛེས་དགྲ་ལྷ་དར་རྒྱས་ད་ལྟ་ག་ཤ་དང་སྤི་ཏི་རྫོང་གི་ཀོང་རེ་སིའི་ཚོགས་གཞོན། Mr. Dablha Dargye, Ex. Member, national saving state advisory board (H.P) Ex. Member Zila Perished Distt. Lahaul & Spiti (H.P)ལགས་ཀྱི་གསུངས་དོན་ལ། སྤི་ཏིའི་ས་ཆ་ཀུན་འཛོམས་ལ་རྒྱབ་ཏུ་མཚོ་གཅིག་མ་ཞེས་པ་ཞིག་ཡོད་ཅིང༌། ཕྱི་ལོ་ ༡༩༩༦ ལོར་རྟ་ཕོ་དགོན་དུ་དུས་འཁོར་དབང་ཆེན་གནང་བའི་སྐབས་སུ་རྒྱལ་དབང་བཅུ་བཞི་པ་བསྟན་འཛིན་རྒྱ་མཚོ་མཆོག་མཚོག་གཅིག་མོའི་མཚོ་སྣེ་གཟིགས་ཙམ་ལ་ཆེད་ཕེབས་ཀྱིས་བསང་གསོལ་གནང་ཞིང༌། སྐབས་དེར་སྤི་ཏི་ཡུལ་མི་རྣམས་ཀྱིས་དགའ་གུས་སྤྲོ་གསུམ་གྱིས་གླུ་གཞས་ཞབས་བྲོ་སྣ་མང་གྲ་སྒྲིག་འཁྲབ་སྟོན་གཟིགས་འབུལ་ཞུས་པ་དང༌། ཕྱི་ལོ་ ༢༠༠༠ ལོར་དཀྱིལ་དགོན་པར་དུས་འཁོར་དབང་ཆེན་གནང་དུས་ལའང་གྲ་སྒྲིག་མེད་པར་སླར་ཡང་ྋགོང་ས་མཆོག་ཀུན་འཛོམས་ལ་ཕྱོགས་སུ་གནས་གཟིགས་ཆེད་ཕེབས་ཀྱིས་ཐུགས་སྨོན་མཚམས་སྦྱོར་རྒྱ་ཆེན་གནང་ཡོད་པས། གང་ལྟར་ཀུན་འཛོམས་ཕྱོགས་སུ་གནས་རྩ་ཆེན་ཞིག་ཡོད་ཚོད་སྣང་ཞེས་གསུངས་བྱུང༌།
སྤི་ཏིའི་མཚོ་གཅིག་མ་དེ་ཉིད་ཀུན་འཛོམས་ལ་རྒྱབ་ག་ཤའི་ཕྱོགས་སུ་ཡོད་ཅིང༌། དེ་ནས་བབས་པའི་ཆུ་བོ་ནི་ག་ཤའི་རྒྱུད་ནས་པཱ་ཀི་སི་ཐན་ཕྱོགས་སུ་རྒྱུ། དགྲ་ལྷ་དར་རྒྱས་ལགས་ཀྱིས་གསུངས་དོན་ལ། ཀུན་འཛོམས་ལ་ནས་སྤི་ཏིའི་ཕྱོགས་སུ་ལེ་དབར་གསུམ་ཙམ་(3 km)གྱི་བར་ཐག་ན་གྲོག་པོ་(སྒྲ་གདངས་ལ་གྲོག་པོ་དམར་པོ་དང་གྲོག་པོ་ནག་པོ་ཞེས་དོན་ཞིང༌། ནང་དོན་ནི་རྒྱུན་དུ་གཏན་བབ་མེད་ཀྱང་གངས་ཆུ་ཞུ་སྐབས་དུས་དུས་སུ་འབབ་པའི་ཆུ་ཕྲན་ལ་གོ་བ་དང༌། དེ་ཡང༌། གྲོག་པོ་དམར་པོ་ནི། དུས་སུ་འབབ་པའི་ཆུ་ཕྲན་བཞུད་ལམ་ན་བཙག་དང་འདྲེས་ཏེ་འབབ་ཆུ་དམར་པོ་འགྱུར་གྱི་ཡོད་པ་དང༌། གྲོག་པོ་ནག་པོ་ཡང་བཞུད་ལམ་ན་རྡོ་ཐལ་ནག་པོ་དང་འདྲེས་ནས་འབབ་ཀྱི་ཡོད་པས་དེ་ལྟར་བརྗོད་ལུགས་འགྲེལ།)དམར་པོ་ཟེར་བ་ཞིག་དང༌། གྲོག་པོ་དམར་པོ་ནས་སྤི་ཏིའི་ཕྱོགས་སུ་ལེ་དབར་བཞི་(4 km)ཙམ་དང་ཁད་ཉེ་བ་ཞིག་ན་གྲོག་པོ་ནག་པོ་ཞེས་པའི་རི་ངོས་ནས་དུས་སུ་འབབ་པའི་ཆུ་དམར་ནག་གཉིས་ཡོད་ཅིང༌། གྲོག་པོ་དམར་པོའི་ཕྱོགས་སུ་ལོ་ཤས་སྔོན་ན་གནས་ཆུང་གི་སྐུ་བརྙན་ཡོད་པའི་ལྷ་ཁང་ཞིག་ཀྱང་བཞེངས་ཡོད་ལུགས་གསུངས་བྱུང༌།
ཡང་ཁོང་གིས་གསུངས་དོན་ལ། ཀུན་འཛོམས་ལ་དང་ཁད་ཉེ་བའི་ཕྱོགས་དེར་མདའ་གཟེར་ཕུག་པ་ཟེར་བ་ཞིག་ཡོད་འདུག་ན། དེ་ནི་སྔོན་མ་བྱང་པ་ཞིག་ར་ལུག་འཚོ་བར་ཡོང་དུས་ཁ་བས་འགག་སྟེ་ཕུག་པ་དེའི་ནང་དུ་ཟླ་བ་གཉིས་གསུམ་ཙམ་ལ་ལུས་སོང་ནའང༌། རྗེས་སུ་སྲོག་སྐྱོན་མ་བྱུང་བར་ཡུལ་དུ་ལོག་རྒྱུ་བྱུང་ཡོད་སྟབས། བྱང་པ་དེས་ཕུག་པའི་ནང་དུ་ཁ་དྲོ་དྲན་གསོའི་ཕྱིར་དུ་ཕུག་པའི་བྲག་ལ་མདའ་ཞིག་གཟེར་ནས་བཞག་ཡོད་ཅིང༌། དེའི་རྗེས་སུ་ཕུག་པ་དེ་ལ་མདའ་གཟེར་ཕུག་པ་ཞེས་མིང་དུ་ཐོགས་སོང་བ་རེད་ཅེས་གསུངས་བྱུང༌།།
འཕྲོས་འདོན་ཐེངས་རྗེས་མར་གཟིགས།
སྤི་ཏི་ནས། ངག་དབང་བྱམས་པས།
ཧི་མ་ལ་ཡའི་རིགས་རྒྱུད་སྤི་ཏིའི་ཕྱོགས་ཀྱི་ལོ་རྒྱུས།
ཡུལ་གྱི་ཆགས་སྟངས་ནི། སྤི་ཏི་ཡུལ་གྲུ་མང་ཆེ་བ་ཧི་མ་ལ་ཡའི་རི་བོ་ཆེན་པོ་ག་གེ་མོའི་གཞུང་ཆེན་ནང་དུ་སྤི་ཏིའི་གཙང་པོ་ཞེས་པའི་འབབ་རྒྱུན་གྱི་གཡས་གཡོན་ནས་རིམ་རྒྱུད་དུ་གནས་ཡོད་པ་དང༌། གོ་མིག་དང༌། ཡིད་ཁྱི། ལང་རྫ་ལ་སོགས་པ་ཡུལ་ཉུང་ཤས་ཤིག་སྤི་ཏི་གཙང་པོའི་གཡས་གཡོན་ལ་མོའི་རྩེ་རྒྱབ་ཏུའང་གནས་ཡོད་པ་རེད། དེ་ཡང༌། སྤི་ཏི་གཙང་པོ་ནི་ཡུལ་མང་པོ་ནས་ཆུ་ཕྲན་ཆུང་ཆུང་མང་དག་ཅིག་འབབ་ཅིང་འདུས་པའི་གཙང་པོ་ཞིག་ཡིན་པ་ལས། སྤི་ཏི་གཙང་པོའི་འབྱུང་ཁུངས་མཚོ་དང་མཚེའུ་ཨ་མའམ་ལྟེ་གནས་ཆེ་ཤོས་ཀྱི་མཚོ་ཕུགས་འཚོལ་རྒྱུ་ཡོད་པར་མི་སྣང་ཞིང༌། དེ་ཡང་དཀྱིལ་གྲོང་དང༌། སུམ་གླིང༌། རང་རིག དཀར་མཛེས་གྲོང་ཚོ་སོགས་ས་ཕྱོགས་རི་ཀླུང་གཡས་གཡོན་ཚང་མ་ནས་ཆུ་དང་ཆུ་ཕྲན་མང་དག་འདུས་བསྡོམས་བྱས་ཏེ་སྤི་ཏི་གཙང་པོ་ཞེས་པའི་མིང་བྱང་ཐོད་ཏུ་བཅིངས་ནས་རྒྱང་རིང་དུ་བཞུད་ཀྱི་ཡོད་ཚོད་རེད་འདུག དཔེར་ན། རང་རིག་ནས་འབབ་པའི་ཆུ་ཕྲན་དང༌། དཀྱིལ་བར་ཕྱོགས་ནས་འབབ་པའི་ཆུ་ཕྲན། རྒྱུན་ཏི་ནས་འབབ་པའི་ཆུ་ཕྲན། གཉུག་ལུང་ནས་འབབ་པའི་ཆུ་ཕྲན། བློ་གསར་ནས་འབབ་པའི་ཆུ་ཕྲན་སོགས་རི་ཁུག་མང་པོ་ནས་འབབ་པའི་ཆུ་ཕྲན་དེ་དག་ཆེ་ཆུང་ལའང་ཕལ་ཆེར་འདྲ་ཞིང་མཉམ་ལ། གང་ལྟར་སྤི་ཏི་གཙང་པོ་ནི་ཆུ་ཕྲན་གྱི་རྩ་ལག་ཕྱོགས་འདུས་བྱུང་བའི་ཆུ་བོ་ཞིག་རེད་འདུག སྤི་ཏི་གཙང་པོ་ནི་མི་རིང་བར་གཤམ་དུ་ཁ་འབབ་གྲོང་ཚོ་དང་ཉེ་ཕྱོགས་ནས་གླང་ཆེན་ཁ་འབབ་དང་མཉམ་འདྲེས་ཀྱིས་ལང་ལོང་དང་གསུང་སྙན་དར་དིར་དུ་སྒྲོག་བཞིན་ལ་ཀླུང་དུ་མའི་འཕྲང་ལམ་འཕྲེད་དུ་བཅད་དེ་རྒྱང་རིང་གི་ཐང་ཆེན་ན་རྒྱུ་བ་དངོས་སུ་མཐོང་མྱོང་ཡོད། ཨེ་མ། ཆུ་བོ་འདི་ལྟ་བུ་ནི་བཞུད་ལམ་རྩུབ་ཅིང་དོག་ལ། གྱ་གྱུར་ཆེ་བའི་ལམ་ཐག་རིང་པོ་འདི་དག་ཚང་མ་སྦྲུལ་མདུད་ཞིག་པ་ལྟར་བདེ་བླག་གི་ངང་ནས་ཕ་རོལ་ཏུ་རྒལ་ཅིང་ལྷོད་མེར་རྒྱུ་བ་འདི་ཡིས། གདོང་དམར་བའི་རིགས་རྒྱུད་ཀྱིས་དཀའ་སྡུག་གི་འཕྲང་ལམ་ཡོད་ཚད་ཁྱད་དུ་བསད་དེ། འོད་ཞགས་ཀྱིས་ཡོངས་སུ་འཚུབ་པའི་མ་འོངས་ཕུགས་བསམ་གྱི་ཐང་ཆེན་ལ་བགྲོད་ཐུབ་པའི་མཚོན་རྟགས་ཤིག་ལོས་ཡིན་སྙམ་པའི་སེམས་ངོར་ཚོར་སྣང་ཞིག་དབང་མེད་དུ་རྒོད།
Leave a Reply
You must be logged in to post a comment.


text:
——ཐོབ་ཐང་རྩོད་ལེན་པ་བཀྲ་ཤིས་དབང་ཕྱུག་གི་སྙིང་སྟོབས་གླེང་བ།
ཚོང་ལས་ཙག་ཙིག་གཉེར་བཞིན་པའི་བོད་མི་ཚོང་པ་ཞིག་གིས་རང་གི་ལྷན་སྐྱེས་ཀྱི་འོས་འགན་ལྟར་ཕ་སྐད་ལ་སྲུང་སྐྱོབ་ཀྱི་ལས་དག་ཁུར་ལེན་བྱས་པ་ཙམ་དང་། རྩ་ཁྲིམས་དང་བཅའ་ཁྲིམས་སུ་མངའ་བའི་ཁྲིམས་ལུགས་ལྟར་སྐད་ཡིག་སློབ་སྦྱོང་དང་བཀོལ་སྤྱོད་ཀྱི་ཐོབ་ཐང་རྩོད་ལེན་བྱས་པའི་བྱུང་བ་ཨ་རིའི་སྨྱན་བྱེད་གྲགས་ཅན༼ནིའུ་ཡོག་དུས་བབ༽ལ་བརྗོད་པ་ཙམ་ལ་རྐྱེན་བྱས་ཏེ། ལོ་གཉིས་ལྷག་ལ་ཁྲིམས་འགལ་བཙོན་འཇུག་བཀག་ཉར་གྱི་རྗེས་སུ། ཟླ་འདིའི་ཚེས ༤འི་ཉིན། བཀྲ་ཤིས་དབང་ཕྱུག་ལགས་ལ་ཁྲིམས་དཔྱོད་བྱས་ཡོད་པ་དང་། བཀྲ་ཤིས་དབང་ཕྱུག་ལགས་ཀྱིས་ཁྲིམས་དཔྱོད་སྐབས། “གང་གི་བྱ་སྤྱོད་ནི་རྒྱལ་ཁབ་ཀྱི་དབང་བསྒྱུར་ལ་ངོ་རྒོལ་མིན་ལ་ངན་སྐུལ་བྱས་པའང་མིན” ཞེས་རང་གིས་རང་ལ་དག་འབུད་བྱས་འདུག
བཀྲ་ཤིས་དབང་ཕྱུག་ལགས་ད་ལྟ་ཕོ་ལོ ༣༢ ཡིན་ཞིང་། ཆུ་ཚོད་འགའི་རིང་གི་ཁྲིམས་དཔྱོད་དེ་ཁོང་གི་ཕ་ཡུལ་རྒ་སྐྱེ་རྒུ་མདོ་རུ་སྤེལ་འདུག རྒ་སྐྱེ་རྒུ་མདོ་མཚོ་སྔོན་ཞིང་ཆེན་གྱི་ཁོངས་སུ་གཏོགས་ཤིང་། ལོ་གཉིས་ཀྱི་སྔོན་ལ་ཉེན་རྟོག་པས་བཀྲ་ཤིས་དབང་ཕྱུག་ལགས་འཛིན་བཟང་དང་བཀག་ཉར་བྱས་པ་རེད། མུ་མཐུད་ཀློག


text:
|
— ཁྱིམ་ཐོ་བཅོས་བསྒྱུར་གྱིས་རྩྭ་ས་དང་ཞིང་སའི་འགན་གཙང་ལེན་གྱི་བདག་དབང་ལ་གནོད་ངེས།
ཁྱིམ་ཐོ།
ཁྱིམ་ཐོ་༼户口༽བཅོས་བསྒྱུར་གྱི་ལམ་ལུགས་དང་བོད་ཀྱི་རོང་འབྲོག་པའི་རྩྭ་ས་དང་ཞིང་སའི་འགན་གཙང་ལེན་གྱི་གན་གྱའི་༼农村土地承包合同༽བར་ན་འབྲེལ་བ་ཅི་ཞིག་ཡོད་པ་དང་། ས་གནས་སྲིད་གཞུང་གི་ལས་བྱེད་པས་བཙན་ཤེད་ཀྱིས་འབྲོག་པའི་ཁྱིམ་ཐོ་བསྡུད་ལེན་བྱས་ཏེ་གྲོང་ཁྱེར་ཁྱིམ་ཐོ་ལ་བསྒྱུར་བ་དེ་ཁྲིམས་མཐུན་ཡིན་མིན་དང་། དེར་འབྲོག་པའི་རྩྭ་སའི་བདག་དབང་ལ་ཁེ་ཉེན་ཡོད་མེད་ཀྱི་སྐོར་ལ་ཉེ་ཆར་མཚོ་སྔོན་འབྲོག་ཁུལ་གྱི་གྲོགས་པོ་ཞིག་གིས་སེམས་ཚུབ་ངང་སྐད་ཆ་ཞིག་དྲིས་བྱུང་། ཁོ་བོས་ཀྱང་གནས་ཚུལ་དེ་ལ་སྔ་སོར་ནས་དོ་སྣང་བྱས་བས། རྒྱ་ཆེའི་འབྲོག་པ་མང་ཚོགས་ཀྱི་སེམས་ཁུར་ལ་རྒྱུ་མཚན་ཡོད་པར་མཐོང་།
ཁྱིམ་ཐོ་ཞེས་བ་ནི་ཁྱིམ་ཚང་ཞིག་དང་དེའི་མི་གྲངས་ཀྱི་ཐོ་ཡིག་བཀོད་ཡོད་ཅིང་། སྤྱི་བདེ་ལས་ཁུངས་ཀྱིས་བཟོ་བསྐྲུན་བྱས་བའི་ཁྱིམ་མིའི་གནས་ཚུལ་སོགས་ནང་དུ་འདུས་བའི་ཁྲིམས་ལུགས་ཀྱི་ལག་དེབ་ཅིག་ལ་ཟེར། དེ་ལ་དབྱེ་ན་ཞིང་ལས་ཀྱི་ཁྱིམ་ཐོ་དང་ཞིང་ལས་མ་ཡིན་པའི་ཁྱིམ་ཐོ་གཉིས་འདུག རྒྱ་ཆེ་བའི་འབྲོག་པ་མང་ཚོགས་རྣམས་ཀྱི་ཁྱིམ་ཐོ་ནི་ཞིང་ལས་ཁྱིམ་ཐོ་ཡིན། རྒྱལ་ཁབ་ཀྱི་ཁྲིམས་ལུགས་དང་ཡིག་ཆའི་ནང་གི་ཞིང་ལས་ཞེས་བ་ཐ་སྙད་དེའི་ནང་དུ་ཕྱུགས་ལས་ཀྱི་ནང་དོན་འདུས། དེ་བཞིན་དུ་ཞིང་བ་ཞེས་བའི་ཐ་སྙད་ཀྱི་ནང་དུ་འབྲོག་པའང་འདུས་བས། གཤམ་གྱི་ཁྲིམས་དང་ཡིག་ཆ་ནང་གི་ཞིང་བ་དང་ཞིང་ལས་ནང་འབྲོག་པ་དང་འབྲོག་ལས་འདུས་བ་ཤེས་བར་འཚལ།
༢༠༡༤ལོར་རྒྱལ་སྲིད་སྤྱི་ཁྱབ་ཁང་གིས་༼ཁྱིམ་ཐོ་ལམ་ལུགས་བཅོས་བསྒྱུར་གཏིང་ཟབ་ཏུ་གཏོང་བའི་བསམ་འཆར།༽ཞེས་བའི་ཡིག་ཆ་ཞིག་སྤེལ་ནས་ཞིང་ལས་དང་ཞིང་ལས་མ་ཡིན་པའི་ཁྱིམ་ཐོ་དབྱེ་བའི་སྲོལ་དེ་མཚམས་བཞག་ཏེ། ཁྱིམ་ཐོ་ཚང་མ་རྗེས་སུ་གཅིག་གྱུར་གྱིས་གྲོང་མིའི་ཁྱིམ་ཐོ་ཞེས་བྱ་བར་བསྒྱུར་རྒྱུ་ཡིན་པའི་གསལ་བསྒྲགས་སྤེལ་བས། བོད་ལྗོངས་དང་པེ་ཅིན་གྲོང་ཁྱེར་མ་གཏོགས་རྒྱལ་ཁབ་ཀྱི་ཞིང་ཆེན་ཡོངས་ནས་དེ་ཕྱོགས་ཀྱི་ལས་དོན་ཚ་ཚ་འུར་འུར་སྔ་སོར་ནས་བསྐྱངས་ཏེ། མང་ཚོགས་ཀྱི་འདོད་མོས་ལ་མ་ལྟོས་བར་འབྲོག་པ་དང་ཞིང་བའི་ཁྱིམ་ཐོ་ཐམས་ཅད་གྲོང་མིའི་ཁྱིམ་ཐོ་ལ་བསྒྱུར་གིན་འདུག ལྷག་པར་དུ་མཚོ་སྔོན་ཞིང་ཆེན་སྲིད་གཞུང་གིས་རྒྱ་ཆེའི་རོང་འབྲོག་མང་ཚོགས་ལ་ཁྲིམས་དང་སྲིད་ཇུས་ཀྱི་གོ་བརྡ་དཔྱིས་ཕྱིན་པ་ཞིག་མ་སྤྲད་ཅིང་། མཚོ་སྔོན་ཞིང་ཆེན་གྱི་གནས་བབ་ལ་མ་ལྟོས་བར་ཅུ་ཅི་ཧྥུན་ཙི་༼积极分子༽བྱས་ནས་རོང་འབྲོག་མང་ཚོགས་ཀྱི་ཁྱིམ་ཐོ་ཧོལ་རྒྱུགས་ཀྱིས་གྲོང་ཚོའི་ཁྱིམ་ཐོ་ལ་བསྒྱུར་དང་སྒྱུར་བཞིན་གདའ། སྤྱང་གྲུང་འཛོམས་པའི་འབྲོག་པ་དང་ཞིང་བ་དག་གིས་སྲིད་ཇུས་དེའི་རྒྱབ་ལོགས་ན་གནད་དོན་ཞིག་ཡོད་པ་ཚོར་འདུག་མོད་ཅི་ཞིག་ཡིན་པ་མ་ཤེས་བས་བློ་སེམས་མ་བདེ།
ཁྱིམ་ཐོ་བཅོས་བསྒྱུར་རྙི་ཞིག་ཡིན་ན་ཐང་།
༼ཁྱིམ་ཐོ་ལམ་ལུགས་བཅོས་བསྒྱུར་གཏིང་ཟབ་ཏུ་གཏོང་བའི་བསམ་འཆར།༽གྱི་དོན་ཚན་༡༢་ཀྱི་ནང་དུ་ཞིང་ལས་དང་འབྲོག་ལས་ཀྱི་ཞིང་འབྲོག་མང་ཚོགས་གྲོང་ཁྱེར་ལ་གནས་སྤོར་བྱས་བ་ཡིན་ཚེ། མིག་སྔར་གྱི་རྩྭ་ས་ཞིང་སའི་འགན་གཙང་ལེན་བདག་གཉེར་གྱི་གན་གྱ་ལས་ཕུད་དགོས་བ་དང་། ཁང་གཞིས་ཀྱི་ས་ཆ་བེད་སྤྱོད་བྱེད་མི་ཆོག་པ། ཐུན་མོང་མཉམ་སྡེབ་ཚོགས་པ་ནས་ཁེ་ཕན་བགོ་བཤའ་མི་བྱེད་པ་སོགས་ཀྱི་ཆ་རྐྱེན་གསུམ་བཙན་འགེལ་བྱས་ཏེ་འགོག་མི་ཆོག་ཅེས་གཏན་ལ་འཁེལ་ཡོད་མོད། ངས་བལྟོས་ན་གནད་དོན་ནམ་རྙི་འདི་ན་འདུག
གལ་ཏེ་རོང་འབྲོག་པ་ཞིག་གེགས་མེད་པར་གྲོང་ཁྱེར་ཆུང་ཆུང་ཞིག་ཏུ་གནས་བསྡོད་བྱས་ནས། ཞིང་ལས་ཁྱིམ་ཐོ་སྤངས་ཏེ། དེ་གའི་གྲོང་ཚོའི་ཁྱིམ་ཐོ་ལ་བསྒྱུར་བ་ཡིན་ན། གན་གྱའི་དུས་ཡུན་ནང་དུ་ཁོང་གི་རྩྭ་ས་དང་ཞིང་ས་སྲིད་གཞུང་གིས་༼ཞིང་སྡེའི་ས་ཞིང་འགན་གཙང་ལེན་གྱི་ཁྲིམས་༽་༼农村土地承包法༽ལ་ཁག་བཞག་ནས་ལེན་ཆོག་ཆོག་ཡིན།
༢༠༠༢་ལོར་གཏན་ལ་འཁེལ་བའི་༼ཞིང་སྡེའི་ས་ཞིང་འགན་གཙང་ལེན་གྱི་ཁྲིམས་༽གྱི་དོན་ཚན་༢༦་ལ་བཟོ་བཅོས་མ་བརྒྱབ་པར། རྒྱལ་སྲིད་སྤྱི་ཁྱབ་ཁང་གིས་༢༠༡༤་ལོར་ཞིང་ལས་ཁྱིམ་ཐོ་མེད་པར་བཟོས་བ་དེ་ཁྲིམས་བཟོ་བའི་ཁྲིམས་དང་འགལ་འདུག གང་ཡིན་ཞེས་ན་ཁྲིམས་བཟོ་བའི་ཁྲིམས་༼立法法༽ཀྱི་དོན་ཚན་༧༩་ལྟར་ན། རྒྱལ་སྲིད་སྤྱི་ཁྱབ་ཁང་ལ་རྒྱལ་ཡོངས་འཐུས་མི་ཚོགས་ཆེན་དང་དེའི་རྒྱུན་ལས་ལྷན་ཚོགས་ཀྱིས་བཟོས་བའི་ཁྲིམས་ལུགས་ལ་བཟོ་བཅོས་བྱེད་པའི་དབང་ཐང་མེད་ལ། ཁྲིམས་ལུགས་དེ་དག་གི་རྩ་དོན་དང་འགལ་ཟླ་ཡིན་པའི་སྲིད་འཛིན་ཁྲིམས་སྲོལ་བཟོ་བའི་དབང་ཐང་ཡང་མེད་ཅེས་གཏན་འཁེལ་བྱས་ཡོད། ངས་བལྟས་ན་ཞིང་ལས་ཁྱིམ་ཐོ་མེད་པར་བཏང་ནས་གྲོང་མིའི་ཁྱིམ་ཐོར་བཟོ་བ་དང་། ཡུལ་ཁམས་གྲོང་ཚོར་གནས་སྤོར་བྱེད་པའི་དམིགས་ཡུལ་གཅིག་ནི། ཐུན་མོང་སྐྱིད་སྡུག་ལ་དབང་བའི་ས་ཞིང་དང་། འབྲོག་པ་སྒེར་ལ་བདག་གཉེར་བྱེད་པར་བགོས་བའི་རྩྭ་ས། རོང་བ་སྒེར་ལ་བདག་གཉེར་བྱེད་པར་བགོས་བའི་ཞིང་ས་བཅས་ཀྱི་བདག་དབང་སྲིད་གཞུང་གིས་ཕྱིས་སུ་ཁྲིམས་ལུགས་བརྒྱུད་མ་དགོས་བར་གཞུང་བཞེས་བྱེད་བདེ་བའི་ཆེད་དུ་ཡིན་པར་སྙམ།
ཁྱིམ་ཐོ་བཅོས་བསྒྱུར་གྱི་འགོ་ནི་༡༩༨༤་ལོར་འགོ་བརྩམས་པ་རེད། གལ་སྲིད་རྒྱལ་ཡོངས་ཁྲིམས་བཟོ་ལས་ཁུངས་ཀྱི་ཞིང་ལས་ཁྱིམ་ཐོ་མེད་པར་གཏོང་གི་ཡིན་པའི་ཆོད་སེམས་ཡོད་ན། ༢༠༠༢་ལོར་༼ཞིང་སྡེའི་ས་ཞིང་འགན་གཙང་ལེན་གྱི་ཁྲིམས།༽ཞེས་བྱ་བ་སྤེལ་དུས། དེའི་དོན་ཚན་༢༦་གི་ནང་དུ་ཞིང་བས་ཞིང་ལས་ཁྱིམ་ཐོ་སྤང་ནས་ཁུལ་འདུས་ཀྱི་གྲོང་ཁྱེར་༼设区的市༽ལ་སྤོར་ན། ཐུན་མོང་སྐྱིད་སྡུག་ཚོགས་པ་སྟེ་ཚོ་བ་དང་སྡེ་བ་ཡིས་ཞིང་བ་དེའི་ས་ཞིང་འགན་གཙང་ལེན་གྱི་གན་གྱ་ནུས་མེད་དུ་བཟོས་ནས། ཞིང་ས་དང་རྩྭ་ས་ཕྱིར་ལེན་བྱས་ཆོག་ཅེས་བའི་དོན་ཚན་གཏན་ལ་དབབ་གིན་མ་རེད། དེ་མིན་༢༠༠༥་ཡི་༼དངོས་ཟོག་བདག་དབང་གི་ཁྲིམས༽་༼物权法༽ཀྱི་རགས་ཟིན་གྱི་དོན་ཚན་༡༣༥་ཡི་ནང་དུའང་གོང་བཀོད་ཀྱི་གཏན་འཁེལ་འདྲ་མཚུངས་བྱེད་དགོས་དོན་མེད་ལ། ༢༠༠༧་གི་ལོར་ཁྲིམས་དེ་རྒྱལ་ཡོངས་མི་དམངས་ཚོགས་ཆེན་གྱིས་དངོས་སུ་གཏན་ལ་འབེབས་དུས། ཞིང་སའི་འགན་གཙང་ལེན་གྱི་ཁྲིམས་ཀྱི་ཞིང་ལས་ཁྱིམ་ཐོ་དང་འབྲེལ་བ་ཡོད་པའི་དོན་ཚན་ལ་རྒྱབ་སྐྱོར་བྱེད་པའི་དོན་ཚན་ཡང་འགོད་དགོས་དོན་མེད། དེའི་དོན་ཚན་༡༣༡་ལ་ལྟོས་ན་ཤེས།
ད་ལྟ་འབྲོག་པ་དང་ཞིང་བའི་ཁྱིམ་ཐོ་ལ་ཁེ་ཕན་ཆེན་པོ་ཡོད།
ཞིང་ལས་ཁྱིམ་ཐོ་མེད་པར་བཟོ་དགོས་ན། རྒྱལ་སྲིད་སྤྱི་ཁྱབ་ཁང་གིས་ཐོག་མར་རྒྱལ་ཡོངས་འཐུས་མི་ཚོགས་ཆེན་དང་དེའི་རྒྱུན་ལས་ལྷན་ཁང་ལ་གོང་བཀོད་ཀྱི་ཁྲིམས་ལུགས་དེ་དག་་ལ་བཟོ་བཅོས་བྱེད་དགོས་བའི་བསམ་འཆར་དང་གྲོས་གཞི་བཏོན་ནས། རྒྱལ་ཡོངས་གྲོས་ཚོགས་ཀྱིས་རྒྱལ་ཁབ་ཀྱི་ཁྲིམས་བཟོ་བའི་ཁྲིམས་ལྟར་རྒྱལ་ཡོངས་མི་དམངས་འཐུས་མི་ཚོགས་ཆེན་དང་དེའི་རྒྱུན་ལས་ལྷན་ཁང་བརྒྱུད་ནས་ཁྲིམས་དེ་དག་གི་ནང་དུ་ཁྱིམ་ཐོ་དབྱེར་མེད་ཀྱི་ཁྲིམས་ལུགས་འགྲེལ་བཤད་དམ་བཟོ་བཅོས་བྱས་བའི་རྗེས་སུ། ད་གཟོད་ཁྱིམ་ཐོ་བཅོས་བསྒྱུར་གྱི་ཁྲིམས་སྲོལ་སོགས་སྤེལ་ན་ཁྲིམས་ལུགས་ཀྱི་འགྲོ་སྟངས་དང་མཐུན་ལ་མི་མང་གི་བློ་སེམས་ཀྱང་བདེ་ཐུབ། དེ་ལྟར་མ་ཡིན་པར་ཁྲིམས་ལུགས་དང་འགལ་ཟླ་ཡོད་པའི་སྲིད་གཞུང་གི་བཀའ་རྒྱ་འཕྲལ་མ་ཉིད་དུ་ལག་བསྟར་བྱས་ན། དེའི་ཤུགས་ན་རོང་འབྲོག་མང་ཚོགས་ཀྱི་རྩྭ་ས་ཞིང་ས་དང་ཁེ་ཕན་ལ་གནོད་ཅིང་སྲིད་གཞུང་ལ་ཕན་པའི་གྲོས་ངན་ཞིག་ལོས་ཡོད་ཅེས་མང་ཚོགས་ནས་དོགས་པ་ཟ་ཆོག་པ་ཞིག་རེད་ལ། ལྷག་པར་དུ་བོད་ཀྱི་ས་ཁུལ་ལྟ་བུར་མཚོན་ན་ཁྲིམས་ལུགས་ཤེས་བྱའི་ཀྱི་རྨིང་གཞི་ནང་ལོགས་ལྟར་དར་མེད་པས། སྲིད་གཞུང་གིས་མང་ཚོགས་ལ་འདིའི་ཐད་ཀྱི་གོ་བརྡ་དང་འགྲེལ་བཤད་ཡང་དག་པ་ཞིག་ཐོག་མ་ཉིད་ནས་མ་བསྐྱོན་པར་དྲག་ཤུལ་གྱི་སྒོ་ནས་ལག་བསྟར་བྱས་ན། མང་ཚོགས་ཀྱིས་ལས་དོན་འདི་ལ་དོགས་པ་ཟ་བ་་དང་ངོ་རྒོལ་བྱེད་པ་ལ་ཁག་འཁྲིས་མེད།
རོང་འབྲོག་མང་ཚོགས་རྣམས་ཀྱིས་ཀྱང་སྲིད་གཞུང་གི་ཟེར་སྒྲོས་དང་ཁག་ཐེག་གཡོ་ཟོལ་ལ་ཡིད་ཆེས་མི་བྱེད་པར། རྒྱལ་ཁབ་ཀྱི་རྩྭ་ས་དང་ཞིང་སའི་འགན་གཙང་ལེན་བདག་གཉེར་སྐོར་གྱི་ཁྲིམས་དང་༼དངོས་ཟོག་བདག་དབང་གི་ཁྲིམས་༽སོགས་ལ་ཡིད་རྟོན་བྱས་ཏེ། རྒྱལ་ཡོངས་མི་དམངས་འཐུས་མི་ཚོགས་ཆེན་དང་ཆེས་མཐོ་ཁྲིམས་ཁང་སོགས་ཀྱི་འགྲེལ་བཤད་དང་ཐག་བཅོད་ལ་ངང་སྒུག་བྱེད་དགོས་བ་ལས།། རང་གི་ཐོབ་ཐང་མཚོན་བྱེད་ཀྱི་ཞིང་འབྲོག་ཁྱིམ་ཐོ་དེ་བྲེལ་རྟབ་ཀྱིས་བརྗེ་བོ་མ་བརྒྱག སྤྱིར་རྒྱལ་ནང་གི་གནས་བབ་ལ་ལྟོས་ན་ཁྱིམ་ཐོ་ལམ་ལུགས་ལ་བཟོ་བཅོས་བྱེད་དགོས་བ་བདེན། རབ་ཡིན་ན་ལམ་ལུགས་དེ་མེད་པར་བཟོ་དགོས། ཁྱིམ་ཐོ་ལམ་ལུགས་ཀྱི་དེ་ཉིད་ནི་རྟ་འདོགས་ཀྱི་ཕུར་བུ་ལྟར་མང་ཚོགས་རྣམས་གནས་གཅིག་ཏུ་ཟོག་ལྟར་བཏགས་ནས་འགྲོ་སྐྱོད་བྱེད་དུ་མི་འཇུག་པ་དེ་ཡིན། ལོ་ངོ་སྟོང་ཕྲག་སུམ་ལྷག་གི་ཡ་ཐོག་ནས་རྒྱ་ནག་ལ་དར་བའི་བྲན་གཡོག་དབང་བསྒྱུར་གྱི་ཆོས་ཉིད་ལྡན་པའི་་ཁྱིམ་ཐོ་ལམ་ལུགས་འདི་ལོ་རྒྱུས་ཀྱི་གད་སྙིགས་ནང་དུ་གཡུག་རན་རེད་མོད། ཞིང་ལས་ཁྱིམ་ཐོ་གད་སྙིགས་ནང་གཡུག་དུས་སོ་སོའི་རྩྭ་ས་དང་ཞིང་སའི་ཐོབ་ཐང་དང་བདག་དབང་སོགས་མཉམ་དུ་མི་གཡུག་པ་དེ་གལ་ཆེ།
རྩྭ་ས་དང་ཞིང་སའི་འགན་གཙང་ལེན་ཚོང་གཉེར་གྱི་བདག་དབང་ཡི་གེ
མདོར་ན། ཉེ་བའི་ཆར་ཏེ། ད་ལོའི་ཟླ་༡༠་བའི་ཚེས་༣༠་ཉིན། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁབ་ཁང་གིས་ལྷན་ཏུ་ཁྱབ་སྤེལ་བྱས་བའི་ཡིག་ཆ་༼ཞིང་སྡེའི་ས་ཞིང་གི་བདག་དབང་དང་། འགན་གཙང་ལེན་གྱི་དབང་ཆ་དང་ཚོང་གཉེར་བཅས་ཀྱི་དབང་ཆའི་འཐུས་ཚང་རྣམ་འབྱེད་ཀྱི་ཐབས་ཤེས་སྐོར་གྱི་བསམ་ཚུལ།༽༼《关于完善农村土地所有权承包权经营权分置办法的意见》༽ཞེས་བ་ཡིག་ཆ་དེའི་རྩ་བའི་རྩ་དོན་གྱི་དོན་ཚན་ནང་དུ། ༼ཞིང་བའི་རེ་འདུན་ལ་བརྩི་བཀུར་བྱེད་དགོས། ཞིང་བའི་གོ་གནས་གཙོ་བོར་བཞག་ནས་ཞིང་བའི་ཁྲིམས་མཐུན་གྱི་ཁེ་ཕན་ལ་སྲུང་སྐྱོབ་བྱེད་དགོས་ཤིང་། ཞིང་བར་གདམ་གསེས་ཀྱི་དབང་ཆ་སྤྲོད་དགོས། ཞིང་བའི་རང་འདོད་དང་གསར་གཏོད་ཀྱི་རང་བཞིན་ལ་སྲིད་འཛིན་་བཀག་འགོག་མི་བྱེད་པར། རེམ་འདེགས་ཀྱི་ནུས་བ་འདོན་དགོས་བ་ལས། བཙན་ཤེད་ཀྱིས་སྲིད་འཛིན་བཀའ་རྒྱ་གཏོང་བ་དང་། མཐའ་གཅིག་ཕྱོགས་ལྷུང་གི་ལས་ཀ་ལས་སྟངས་བྱེད་མི་ཆོག་༽ཅེས་གཏན་ལ་དབབ་ཡོད་པ་ལྟར། རྒྱ་ཆེ་རོང་འབྲོག་མང་ཚོགས་ནས་རྒྱལ་ཁབ་ཀྱི་ཁྲིམས་ལུགས་དང་སྲིད་ཇུས་ལ་གོ་བ་དཔྱིས་ཕྱིན་པ་ལོན་པའི་རྗེས་སུ་སྤངས་བླང་གི་ཐག་རང་གི་འདོད་མོས་ལྟར་གཅོད་དུ་འཇུག་དགོས་བ་ལས། སྲིད་གཞུང་གིས་མང་ཚོགས་ཀྱི་འདོད་མོས་ལ་མ་བསྟུན་པར་བཙན་ཤེད་ཀྱིས་ཁྱིམ་ཐོ་བསྒྱུར་བ་དང་མང་ཚོགས་ཀྱི་ལག་ནས་ས་ཞིང་བཙན་འཕྲོག་བྱེད་པ་བཅས་ནི་ས་ཞིང་གན་གྱའི་ཁྲིམས་དང་དངོས་ཟོག་གི་ཁྲིམས་ལ་འགལ་ཡོད་པ་མ་ཟད། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་གོང་གི་ཡིག་ཆའི་རྩ་དོན་དང་སྲིད་ཇུས་དང་ཡང་འགལ་ཡོད་པས། རོང་འབྲོག་མང་ཚོགས་ཚང་མས་སྤོབས་པ་རྒྱ་ཆེར་བསྐྱེད་ནས་ས་གནས་སྲིད་གཞུང་གི་ནོར་འཁྲུལ་གྱི་ལས་ཀ་ལས་སྟངས་ལ་སུན་འབྱིན་བྱེད་དགོས།
༼ཕྱིས་སུ་མུ་མཐུད་ནས་ཡུལ་ཁམས་གྲོང་ཚོའི་སྐོར་ལ་དབྱེ་ཞིབ་ཞིག་བྱེད་གིན་ཡིན་པས་དོ་སྣང་གནང་རོགས།༽
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-1-23 17:40 , Processed in 0.396164 second(s), 21 queries .


text:
རང་སྐྱོང་ལྗོངས་ཏང་ཨུད་དང་སྲིད་གཞུང་། དེ་བཞིན་ཧྲུའུ་ཅི་ཝུའུ་དབྱིང་ཅེས་བོད་བརྒྱུད་ནང་བསྟན་ལས་དོན་ལ་སྔ་ཕྱི་བར་གསུམ་དུ་ཚད་མཐོའི་མཐོང་ཆེན་དང་། ང་ཚོ་ཆོས་ལུགས་ལས་རིགས་ཀྱི་མི་སྣ་དང་དགོན་སྡེའི་གྲྭ་བཙུན་ལ་ཐུགས་ཁུར་ཟབ་བཞེས་གནང་གི་ཡོད། གཤམ་ལ་ངས་ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་བྱས་པའི་མྱོང་ཚོར་ཕྲན་བུ་ཞིག་སྙན་སེང་ཞུ་རྒྱུ་ཡིན།
གཅིག་ནི་ཏང་གི་བཀའ་དྲིན་དྲན་པ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་བྱས་ཏེ་བློ་བརྟན་འགྱུར་མེད་ཀྱིས་སྲོག་ཤིང་ལ་སྲུང་སྐྱོང་བྱེད་རྒྱུ་ཡིན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། ཏང་དང་རྒྱལ་ཁབ་ཀྱི་བྱ་གཞག་ལ་ལོ་རྒྱུས་རང་བཞིན་གྱི་འཕོ་འགྱུར་བྱུང་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད། དེ་ཐོག་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གཟིགས་རྒྱང་རིང་ལ་ཐབས་ཇུས་དང་བཀོད་འདོམས་ལ་མཁས་པའི་གཙོ་འཛིན་གྱི་ཉམས་འགྱུར་དང་། སྤྱི་ཡོངས་སྟངས་འཛིན་དང་འགན་འཁུར་ཕོད་པའི་ཐབས་མཆོག་ཇུས་མཁས་གང་ལེགས་མཚོན་ཡོད། ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དྲུག་པའི་ཐོག སྤྱི་ཁྱབ་ཧྲུའུ་ཅི་ཞི་ཅིན་ཕིང་ཏང་ཀྲུང་དབྱང་གི་སྲོག་ཤིང་དང་ཏང་ཡོངས་ཀྱི་སྲོག་ཤིང་ལ་གཏན་འཁེལ་གནང་ཡོད། ཏང་གི་ཚོགས་ཆེན་བཅུ་དགུ་པའི་ཐོག ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་འདི་ཉིད་རང་རེའི་ཏང་གིས་ཡུན་རིང་མཐའ་འཁྱོངས་བྱེད་དགོས་པའི་མཛུབ་ཁྲིད་དགོངས་པར་གཏན་འཁེལ་གནང་ཡོད། འདི་ནི་ཏང་གི་ཚོགས་ཆེན་བཅུ་དགུ་པའི་སྙན་སྒྲོན་གྱི་བླ་སྲོག་དང་སྙིང་པོ་རེད། ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་ཐོག ཧྲུའུ་ཅི་ཝུའུ་དབྱིང་ཅེས་གསུང་བཤད་གལ་ཆེན་གནང་ནས་རང་ལྗོངས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པའི་ལས་དོན་ཁག་ཕྱོགས་ཡོངས་ནས་བཀོད་སྒྲིག་གནང་ཡོད། ངས་ཏང་གི་ཚོགས་ཆེན་བཅུ་དགུ་པ་དང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པའི་དགོངས་དོན་སློབ་སྦྱོང་དང་ལག་ལེན་གཏིང་ཟབ་བསྟར་རྒྱུ་དེ་རང་ཉིད་ཀྱི་ལས་འགན་ཨང་དང་པོར་བརྩིས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ཚན་རིག་དང་མཐུན་པའི་ནང་དོན་དང་། དགོངས་དོན་གྱི་ངོ་བོ། ལག་ལེན་གྱི་བླང་བྱ་བཅས་ལ་གོ་བ་གཏིང་ཟབ་ལེན་རྒྱུ་ཡིན། ངས་རྒྱལ་གཅེས་རིང་ལུགས་ཀྱི་དར་ཆ་མཐོན་པོར་བསྒྲེངས་ནས་ཀྲུང་གོ་གུང་ཁྲན་ཏང་གི་འགོ་ཁྲིད་ལ་བརྩི་བཀུར་དང་། སྤྱི་ཚོགས་རིང་ལུགས་ཀྱི་ལམ་ལུགས་ལ་བརྩི་བཀུར། མི་རིགས་ས་ཁོངས་རང་སྐྱོང་ལམ་ལུགས་ལ་བརྩི་བཀུར་བཅས་ཀྱི་འགྱུར་མེད་རང་བཞིན་དང་རང་རྟོགས་རང་བཞིན་ཆེ་རུ་གཏོང་རྒྱུ་ཡིན། ངས་བསམ་བློ་དང་། ཆབ་སྲིད། བྱ་སྤྱོད་བཅས་ཀྱི་ཐད་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱས་ཏེ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་མཐའ་གཅིག་ཏུ་སྲུང་སྐྱོང་བྱ་རྒྱུ་ཡིན། བོད་ལྗོངས་འདི་ཉིད་པེ་ཅིང་དང་ས་ཐག་རིང་ཡང་། ང་ཚོའི་སེམས་པ་ཐོག་མཐའ་བར་གསུམ་དུ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་། ཏང་གི་སྲོག་ཤིང་དང་དམ་པོར་སྦྲེལ་ཡོད་པས་ནམ་ཡང་ཏང་གི་བཀའ་ལ་ཉན་པ་དང་ཏང་གི་རྗེས་སུ་འབྲང་རྒྱུ་ཡིན།
གཉིས་ནི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་བཏང་ནས་སྤྱི་ཚོགས་ཞི་མཐུན་བརྟན་ལྷིང་ཡོང་ཕྱིར་རང་ཉིད་ཀྱི་སྟོབས་ཤུགས་སྐྱེས་སུ་འབུལ་རྒྱུ་ཡིན། དུས་དང་རྣམ་པ་ཀུན་ཏུ་རིག་པ་དྭངས་གསལ་རྒྱུན་འཁྱོངས་བྱས་ཏེ་ཐོག་མཐའ་བར་གསུམ་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“རྒྱལ་ཁབ་སྐྱོང་བར་ངེས་པར་དུ་མཐའ་མཚམས་སྐྱོང་དགོས་པ་དང་། མཐའ་མཚམས་སྐྱོང་བར་སྔོན་ལ་བོད་བརྟན་ལྷིང་ཡོང་བ་བྱེད་དགོས་པའི”འཐབ་ཇུས་དགོངས་པ་གལ་ཆེན་དང“མི་རིགས་མཐུན་སྒྲིལ་ལ་ཤུགས་སྣོན་བརྒྱབ་ནས་མཛེས་སྡུག་ལྡན་པའི་བོད་ལྗོངས་སྐྲུན་དགོས་པའི”མཛུབ་སྟོན་གལ་ཆེན་དེ་ཉིད་རང་ཉིད་ཀྱི་བྱ་སྤྱོད་ཀྱི་ཕྱོགས་སྟོན་ལ་བརྩིས་ནས་བོད་བརྒྱུད་ནང་བསྟན་ཁྱབ་ཁོངས་ཀྱི་ཞི་མཐུན་བརྟན་ལྷིང་སྲུང་སྐྱོང་བྱེད་ཐབས་སྐོར་གྱི་རང་སྐྱོང་ལྗོངས་ཏང་ཨུད་དང་སྲིད་གཞུང་གི་སྲིད་ཇུས་དང་བྱེད་ཐབས་ཁག་དོན་འཁྱོལ་ལེགས་པར་བྱས་ཏེ་ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ཀྱི་སྒྲིག་ཁྲིམས་ནན་པོར་སྲུང་བ་དང་། རང་ཉིད་ཀྱི་དགོན་སྡེར་དོ་དམ་ཡག་པོ་བྱེད་པ། དད་ལྡན་མང་ཚོགས་ལ་སློབ་གསོ་ཡག་པོ་རྒྱག་པ། བརྟན་ལྷིང་སྲུང་སྐྱོང་དང་དུས་བདེ་སྐྲུན་པ་བཅས་ཀྱི་བརྒྱུད་རིམ་ནང་དགེ་མཚན་ལྡན་པའི་ནུས་པ་འདོན་སྤེལ་བྱ་རྒྱུ་ཡིན། ལྟ་བ་རྟེན་འབྱུང་དང་སྤྱོད་པ་འཚེ་བ་མེད་པ་ནི་ནང་པ་སངས་རྒྱས་ཀྱི་ལྟ་སྤྱོད་ཀྱི་ཚད་གཞི་དངོས་ཡིན། རང་རེ་ནང་པས་དགེ་བའི་འབྲས་བུ་བདེ་བ་དང་སྡིག་པའི་འབྲས་བུ་སྡུག་བསྔལ་ཡིན་པས་ལས་གང་ཞིག་བསགས་པ་དེར་འབྲས་བུ་དེ་རང་ཡོང་བའི་ངོས་འཛིན་བྱེད་ཀྱི་ཡོད། དེ་ཕྱིར་རྒྱལ་ཁབ་ཁ་ཕྲལ་གཏོང་བ་དང་སྤྱི་ཚོགས་ཟང་ཟིང་བཟོ་བ་ནི་ཆག་སྒོའི་འབྱུང་རྩ་ཡིན་པ་དང་། མཐུན་སྒྲིལ་བརྟན་ལྷིང་ནི་བདེ་སྐྱིད་ཀྱི་འབྱུང་རྩ་ཡིན་པ། སྒྲིག་བཀུར་ཁྲིམས་སྲུང་བྱས་ཚེ་རང་ངོས་འཕེལ་རྒྱས་ལ་ཕན་པ་ཡོད་པ། སྒྲིག་འགལ་ཁྲིམས་འགལ་བྱས་ཚེ་མཐར་རང་ཉིད་ལ་ཁྲིམས་ཀྱི་ཆད་པ་ཕོག་ངེས་ཡིན་པ་བཅས་གསལ་པོར་ཤེས་ཐུབ། སྲོག་གཅོད་སྤོང་རྒྱུ་ནི་བདག་ཅག་གི་སྟོན་པས་ནང་པ་སངས་རྒྱས་པར་བཏོན་པའི་གཞི་རྩའི་བླང་བྱ་ཞིག་ཡིན། ཚེ་སྲོག་ལ་བརྩི་འཇོག་དང་། ཚེ་སྲོག་ལ་གཅེས་འཛིན་གྱིས། རང་བསྲེགས་ཀྱི་བྱེད་སྤྱོད་ལ་ངོ་རྒོལ་མཐའ་གཅིག་ཏུ་བྱས་ནས་རང་ཉིད་དང་། དགོན་སྡེ། སྤྱི་ཚོགས། རྒྱལ་ཁབ་བཅས་ལ་གནོད་པའི་བྱ་བ་སྒྲུབ་མི་རུང་། བོད་བརྒྱུད་ནང་བསྟན་གྱི“རྒྱལ་གཅེས་ཆོས་གཅེས་དང་། སྒྲིག་བཀུར་ཁྲིམས་སྲུང་། སྡིག་སྤོང་དགེ་སྒྲུབ། ཞི་མཐུན་གོང་བཀུར། ཞི་བདེར་རེ་སྨོན”བཅས་ཀྱི་ཕུལ་བྱུང་སྲོལ་རྒྱུན་དར་སྤེལ་བཏང་ནས་དགོན་སྡེའི་གྲྭ་བཙུན་དང་དད་ལྡན་མང་ཚོགས་ཀྱིས་རང་རྟོགས་ངང་ཏཱ་ལ་སྐྱེ་ཕྲེང་བཅུ་བཞི་པ་དང་ཏཱ་ལའི་རུ་ཚོགས་དང་དབྱེ་མཚམས་གསལ་པོ་འབྱེད་རྒྱུར་སློབ་གསོ་དང་ཁྲིད་སྟོན་ཧུར་ཐག་བྱ་རྒྱུ་དང་སྦྲགས། རང་ཉིད་གནས་སའི་དགོན་སྡེའི་གྲྭ་བཙུན་གྱིས་ནང་རིག་པར་བརྩོན་ཞིབ་དང་དད་ལྡན་མང་ཚོགས་ལ་ཞབས་འདེགས་ཞུས་ནས་ཁྲིམས་སྲུང་གི་འདུ་ཤེས་དང་འདུལ་ཁྲིམས་སྲུང་བའི་འདུ་ཤེས་ཟབ་ཏུ་བཏང་སྟེ་ཞི་མཐུན་དཔེ་བཟང་དགོན་སྡེ་གཏོད་པ་དང་། རྒྱལ་གཅེས་ཁྲིམས་སྲུང་གི་སྔོན་ཐོན་གྲྭ་བཙུན་ཞིག་བྱེད་པའི་བརྩོན་ལེན་བྱས་ཏེ་ལྗོངས་ཡོངས་ཀྱི་ཞི་མཐུན་བརྟན་ལྷིང་སྲུང་སྐྱོང་བྱ་ཕྱིར་རང་ཉིད་ཀྱི་ལེགས་སྐྱེས་གང་ཡོད་འབུལ་རྒྱུ་ཡིན།
གསུམ་ནི་ཏང་དང་སྲིད་གཞུང་གི་ཡིད་ཆེས་ཆུད་ཟོས་སུ་མ་བཏང་བར་རྒྱ་ཆེའི་གྲྭ་བཙུན་དང་དད་ལྡན་མང་ཚོགས་ལ་ཁྲིད་སྟོན་ཧུར་ཐག་བྱས་ཏེ་རྒྱལ་དམངས་གཉིས་ཕན་གྱི་བྱ་བ་བཟང་པོ་བསྒྲུབ་རྒྱུ་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་སྒྲོན་ནང་བསྟན་པའི་ཆོས་ལུགས་ལས་དོན་སྐོར་གྱི་རྣམ་བཤད་གལ་ཆེན་དེས་རང་ཉིད་ལ་སྐུལ་མ་དང་སེམས་འགུལ་ཧ་ཅང་ཆེན་པོ་ཐེབས་བྱུང་། ངས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་ནན་ཏན་དང་ལག་བསྟར་དོན་འཁྱོལ་ཡག་པོ་བྱས་ཏེ་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་གོ་བ་གཏིང་ཟབ་ལེན་པ་དང་སྦྲགས། རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཐབས་ཇུས་བཀོད་སྒྲིག་དང་ཧྲུའུ་ཅི་ཝུའུ་དབྱིང་ཅེའི་མཛུབ་སྟོན་གལ་ཆེན་གཞིར་བཟུང་། རང་ཉིད་ཀྱི་ནུས་པ་འདོན་སྤེལ་གང་ལེགས་བྱས་ཏེ་ཏང་གཅེས་དང་། རྒྱལ་གཅེས། ཆོས་གཅེས་བཅས་ཀྱི་སྤྲུལ་སྐུ་ཞིག་བྱ་རྒྱུ་ཡིན། གཅིག་ནས་མི་རིགས་མཐུན་སྒྲིལ་ལ་ཤུགས་སྣོན་དང་མེས་རྒྱལ་གོང་བུ་གཅིག་གྱུར་སྲུང་སྐྱོང་བྱས་ཏེ་དགོན་སྡེའི་དོ་དམ་ལ་ཤུགས་སྣོན་དང་གསར་གཏོད་བྱེད་པར་རང་འགུལ་ངང་ཞུགས་པ་དང་། ཏང་དང་སྲིད་གཞུང་གིས་ཆོས་ལུགས་ལས་དོན་ལ་ཁྲིམས་ལྟར་དོ་དམ་བྱེད་པར་གཞོགས་འདེགས་བྱས་ཏེ་དགོན་སྡེའི་དོ་དམ་ལ་ས་ཁོངས་ཕྱི་རོལ་ཕྱོགས་གཏོགས་ཀྱི་ཐེ་ཇུས་མི་ཕོག་པའི་མཐའ་ཚད་དོན་འཁྱོལ་ཡག་པོ་བྱ་རྒྱུ་ཡིན། གཉིས་ནས“ཆབ་སྲིད་ཐད་བློས་འགེལ་ཆོག་པ་དང་། ཆོས་ལུགས་ཐད་ཡོན་ཚད་ལྡན་པ། ཀུན་སྤྱོད་ཐད་ཀུན་གྱིས་བཀུར་བ། འགག་རྩའི་དུས་སུ་ནུས་པ་ཐོན་པ”བཅས་ཀྱི་ཚད་གཞི་ལག་ལེན་བསྟར་ནས་དགོན་སྡེའི་གྲྭ་བཙུན་དང་དད་ལྡན་མང་ཚོགས་ཏང་དང་སྲིད་གཞུང་གི་མཐའ་འཁོར་དུ་མཐུན་སྒྲིལ་དམ་ཟབ་ཐུབ་རྒྱུར་སློབ་གསོ་ཁྲིད་སྟོན་བྱ་རྒྱུ་ཡིན། གསུམ་ནས་བོད་བརྒྱུད་ནང་བསྟན་ཀྲུང་གོ་ཅན་གྱི་ཁ་ཕྱོགས་མཐའ་འཁྱོངས་ཀྱིས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ཁྲིད་སྟོན་དུ་བྱས་ཏེ་འདུལ་ཁྲིམས་དང་བསྟན་དོན་ལ་གསལ་འགྲེལ་གང་ལེགས་བྱེད་པ་དང་། དད་ལྡན་མང་ཚོགས་རྣམས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པ་དང་མཛེས་སྡུག་ལྡན་པའི་བོད་ལྗོངས་བསྐྲུན་པའི་ནང་ཞུགས་རྒྱུར་ཁྲིད་སྟོན་བྱས་ནས་ཚེ་འདིར་བདེ་སྐྱིད་ལྡན་པའི་འཚོ་བ་ཡག་པོ་བསྐྱལ་ཐོག བོད་བརྒྱུད་ནང་བསྟན་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་ཆེད་ལེགས་སྐྱེས་འབུལ་རྒྱུ་ཡིན།
(རྩོམ་པ་པོ། རང་སྐྱོང་ལྗོངས་སྲིད་གྲོས་ཀྱི་ཨུ་ཡོན་དང་། ཀྲུང་གོ་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ། ཀྲུང་གོ་ནང་བསྟན་མཐུན་ཚོགས་བོད་ཡན་ལག་མཐུན་ཚོགས་ཀྱི་ཚོགས་གཙོ་གཞོན་པ། འབྲི་གུང་མཐིལ་དགོན་གྱི་སྤྲུལ་སྐུ་བཅས་ཡིན)


text:
ྲ རང་ལུས་མེར་བསྲེགས་གཏོང་རྒྱུ་ནི་བོད་ཀྱི་རྩ་དོན་སྒྲུབ་རྒྱུའི་ཐབས་ལམ་ཡང་དག་པ་ཞིག་མ་ཡིན་པ།
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། ཟླ་བ་ཚེ་རིང་། ༠༥༢༠༡༧༢༡༡༣༅༅།། སྤྱིར་ན་རང་ལུས་མེར་བསྲེགས་གཏོང་མཁན་རྣམས་བོད་དོན་ཐོག་སེམས་ཤུགས་ཧ་ཅང་ཆེན་པོ་ཡིན་པ་མངོན་ན་ཡང་། ཐབས་ལམ་དེ་ནི་ ཡང་དག་པ་ཞིག་མི་རིགས་སོ། ནང་པའི་ཆོས་ནས་བཤད་པ་ཡིན་ན། རང་སྲོག་གཅོད་རྒྱུ་ནི་ཉེས་དམིགས་ཧ་ཅང་ཆེན་པོ་ཡིན་སྐོར་གསུངས་ཡོད། མདོར་ན་ངན་སོང་དུ་སྐྱེ་ཡི་ཡོད་ཅེས་གསུངས་འདུག དེ་ལྟར་ན་བོད་རིགས་སྤུན་ཟླ་ཡོངས་ནས་རང་སྲོག་ལ་གཅེས་འཛིན་བྱེད་དགོས་པ་དང་། ཐབས་ལམ་དེའི་རིགས་འདོར་དགོས་པའི་འབོད་སྐུལ་ཞུ་ཡི་ཡོད། ཐུགས་རྗེ་ཆེ།